text:
INKURU IVUGA IBYABAYE MU MIBEREHO
Niyemeje kuba umusirikare wa Kristo
Amasasu yavuzaga ubuhuha impande zose, maze nzamura igitambaro cy’umweru buhoro buhoro. Abasirikare barasaga bantegetse kuva aho nari nihishe. Nabegereye nikandagira ntazi uruntegereje. Ariko se byari byagenze bite ngo ngere muri ibyo bibazo?
NAVUTSE mu mwaka wa 1926, ndi uwa karindwi mu bana umunani. Ababyeyi bacu bari batuye mu mudugudu muto wo mu Bugiriki wa Karítsa.
Mu mwaka wa 1925, ababyeyi banjye bari barahuye na John Papparizos wari Umwigishwa wa Bibiliya urangwa n’ishyaka, akaba ari ko Abahamya ba Yehova bitwaga icyo gihe. Ibyo John yabasobanuriye byabakoze ku mutima maze batangira kujya mu materaniro y’Abigishwa ba Bibiliya yaberaga mu mudugudu w’iwacu. Mama yizeraga cyane Yehova, kandi nubwo atari azi gusoma, yakoreshaga uburyo bwose abonye akageza ku bandi ibyo yamenye. Ikibabaje ni uko data yibandaga ku makosa y’abandi bigatuma acika intege, akareka kujya mu materaniro.
Nubwo jye n’abo tuvukana twubahaga Bibiliya, twarangazwaga n’ibinezeza. Mu mwaka wa 1939, igihe Intambara ya Kabiri y’Isi Yose yayogozaga u Burayi, hari ikintu cyabaye mu mudugudu w’iwacu turakangarana. Mukuru wanjye wo kwa data wacu witwaga Psarras Nicolas wari uherutse kubatizwa, yasabwe kujya mu ngabo z’u Bugiriki. Nicolas wari ufite imyaka 20, yababwiye ashize amanga ati “sinshobora kujya ku rugamba kuko ndi umusirikare wa Kristo.” Urukiko rwa gisirikare rwamukatiye imyaka icumi y’igifungo. Ibyo byaratubabaje cyane!
Igishimishije ni uko mu mwaka wa 1941, ingabo z’ibihugu byishyize hamwe zinjiye mu Bugiriki, maze Nicolas agafungurwa. Yagarutse i Karítsa, mukuru wanjye witwa Ilias amubaza ibibazo byinshi kuri Bibiliya. Nateze amatwi nitonze ibyo baganiraga. Nyuma yaho, jye na Ilias na mushiki wacu witwa Efmorfia, twatangiye kwiga Bibiliya no kujya mu materaniro y’Abahamya. Twese twiyeguriye Yehova tubatizwa mu mwaka wakurikiyeho. Nyuma yaho, abandi bana bane tuvukana na bo babaye Abahamya ba Yehova.
Mu mwaka wa 1942, itorero ry’i Karítsa ryari rifite abasore n’inkumi bagera ku icyenda, bari mu kigero cy’imyaka iri hagati ya 15 na 25. Twari tuzi neza ko twari hafi kugeragezwa. Igihe cyose byabaga bishoboka, twigiraga hamwe Bibiliya, tukaririmba indirimbo z’Ubwami kandi tugasenga, kugira ngo ukwizera kwacu gukomere. Kandi koko twagize ukwizera gukomeye!
INTAMBARA
Intambara ya Kabiri y’Isi Yose irangiye, Abakomunisiti bo mu Bugiriki bigometse kuri Leta, haba intambara ikomeye. Inyeshyamba z’Abakomunisiti zahatiraga abaturage kwinjira mu gisirikare cyazo. Zateye mu mudugudu w’iwacu, zishimuta Abahamya batatu, ari bo Antonio Tsoukaris, Ilias nanjye. Twazisobanuriye ko tutagira aho tubogamira kubera ko turi Abakristo. Zaradushoreye dukora urugendo rw’amasaha 12, zitujyana ku musozi wa Olympus.
Tugezeyo, umusirikare mukuru yadutegetse kujya mu mutwe w’inyeshyamba zari zigiye kugaba igitero. Twamusobanuriye ko Abakristo b’ukuri badafata intwaro ngo barwanye abandi bantu, ararakara cyane atujyana ku mujenerali. Na we twarabimusobanuriye, maze aratubwira ati “ngaho nimufate indogobe mujyane inkomere kwa muganga.”
Twaramubajije tuti “ubwo se niduhura n’abasirikare ba leta, ntibatekereza ko natwe turi abasirikare?” Yaratubwiye ati “noneho mujye mugemurira abari ku rugamba.” Twaramubajije tuti “none se umusirikare mukuru nabona dufite indogobe, akadutegeka kujyana intwaro ku rugamba?” Uwo mujenerali yabitekerejeho cyane, maze aratubwira ati “noneho mujye kuragira intama! Mujye muguma ku musozi, mwite ku mukumbi.”
Icyo gihe twumvise umutimanama wacu utaducira urubanza, twemera kuragira intama. Hashize umwaka, mama yararwaye maze Ilias yemererwa gusubira mu rugo kugira ngo amwiteho kuko yari n’umupfakazi. Antonio na we yaje kurwara, ararekurwa. Ubwo nahasigaye jyenyine.
Hagati aho, ingabo za leta zagendaga zisatira ingabo z’Abakomunisiti. Abari baramfashe bahise bahungira mu misozi yegeranye na Alubaniya. Tugeze hafi y’umupaka, twagoswe n’ingabo za leta. Izo nyeshyamba zahiye ubwoba zirahunga. Nihishe inyuma y’igiti, ari na ho ba basirikare navuze ngitangira bansanze.
Igihe nabwiraga abo basirikare ko nari narashimuswe n’inyeshyamba, banjyanye mu kigo cy’abasirikare hafi y’i Véroia, ari wo mugi wa Beroya uvugwa muri Bibiliya. Mpageze, bantegetse gucukura imyobo abasirikare bihishamo. Narabyanze, maze umukuru w’abasirikare ategeka ko bajya kumfungira ku kirwa giteye ubwoba cya Makrónisos.
IKIRWA GITEYE UBWOBA
Ikirwa cya Makrónisos ni ubutayu butagira amazi kandi izuba ryaho riratwika. Kiri ku birometero 50 uvuye ku mwaro wa Attica wo mu mugi wa Atene. Gifite uburebure bw’ibirometero 13 n’ubugari bw’ibirometero 2 n’igice. Kuva mu mwaka wa 1947 kugeza mu wa 1958, hafungiwe abantu basaga 100.000, hakubiyemo Abakomunisiti n’abakekwagaho gukorana na bo, abahoze barwanya ubutegetsi hamwe n’Abahamya ba Yehova benshi b’indahemuka.
Igihe nahageraga mu ntangiriro z’umwaka wa 1949, abari bahafungiye babaga mu nkambi zitandukanye. Nashyizwe mu nkambi itarinzwe cyane ndi kumwe n’abandi bagabo babarirwa mu magana. Twararaga hasi, ihema ryagenewe abantu 10 tukariraramo turi 40. Twanywaga amazi mabi, incuro nyinshi tukarya inkori n’ibibiringanya. Umukungugu n’umuyaga byaho, byatumaga ubuzima burushaho kutubihira. Ariko nibura ntitwari tumeze nk’izindi mfungwa nyinshi zari zaragowe, zababazwaga urubozo, zigategekwa kwirirwa zisunika amabuye.
Umunsi umwe, nahuye n’Abahamya bo mu zindi nkambi. Twarishimye cyane! Igihe cyose byabaga bishoboka, twateraniraga hamwe ariko tukagira amakenga kugira ngo batatubona. Nanone twabwirizaga izindi mfungwa mu ibanga, kandi bamwe muri bo baje kuba Abahamya ba Yehova. Ibyo bikorwa twakoraga hamwe n’isengesho byaradufashije mu buryo bw’umwuka.
MU ITANURA RY’UMURIRO
Nyuma y’amezi icumi, abasirikare babonye ko igihe kigeze ngo nambare imyenda ya gisirikare. Narabyanze, maze banjyana kwa komanda w’inkambi. Namuhaye inyandiko igira iti “nta kindi nifuza uretse kuba umusirikare wa Kristo.” Komanda yanshyizeho iterabwoba, hanyuma anjyana ku wari umwungirije, akaba yari arikiyepisikopi w’Umworutodogisi kandi yari yambaye imyambaro y’idini. Nashubije ibibazo yambajije byo muri Bibiliya nshize amanga, maze arakankama ati “mumujyane. Ni intagondwa!”
Bukeye, abasirikare bongeye kuntegeka kwambara imyenda ya gisirikare. Narabyanze, maze bankubita amakofe n’inkoni. Banjyanye mu ivuriro ryo mu nkambi kugira ngo barebe ko ntavunitse, hanyuma barankurura banjyana mu ihema nabagamo. Abasirikare bamaze amezi abiri bankubita buri munsi.
Nakomeje gushikama, maze abasirikare bata umutwe, bashaka ubundi buryo bwo kunyica urubozo. Bamboheye amaboko mu mugongo, hanyuma bakajya bankubita ibirenge. Narababaye cyane maze nibuka amagambo ya Yesu agira ati ‘muzishime abantu nibabatuka, bakabatoteza. Muzishime kandi munezerwe cyane, kuko ingororano zanyu ari nyinshi mu ijuru; kuko uko ari ko batoteje abahanuzi bababanjirije’ (Mat 5:11, 12). Amaherezo nataye ubwenge sinongera kumva ububabare.
Nagaruye ubwenge nsanga ndi muri kasho ikonje cyane, nta mugati, nta mazi cyangwa uburingiti. Icyakora numvaga ntuje. Nk’uko Bibiliya ibisezeranya, ‘amahoro y’Imana yarinze umutima wanjye n’ubushobozi bwanjye bwo kwiyumvisha ibintu’ (Fili 4:7). Ku munsi wakurikiyeho, umusirikare ugwa neza yampaye umugati n’amazi, ampa n’ikoti ryo kwifubika. Hari n’undi musirikare wampaye ibyokurya bye. Muri ubwo buryo no mu bundi bwinshi, niboneye ukuntu Yehova yanyitayeho.
Abayobozi b’inkambi babonye ko batazashobora kumpindura, maze banjyana mu rukiko rwa gisirikare rwo mu mugi wa Atene. Urwo rukiko rwankatiye imyaka itatu y’igifungo muri gereza yari ku kirwa cya Yíaros, kiri ku birometero 50 mu burasirazuba bwa Makrónisos.
“TURABIZERA”
Gereza y’i Yíaros yari ifite inkuta nini z’amatafari y’umutuku, ikaba yari irimo imfungwa za politiki zisaga 5.000. Nanone twari tuhafungiye turi Abahamya ba Yehova barindwi, tuzira ko twanze kubogama. Twahuriraga hamwe tukiga Bibiliya mu ibanga kuko byari bibujijwe. Twanabonaga buri gihe kopi z’Umunara w’Umurinzi wari warabuzanyijwe, tukazikoporora n’intoki kugira ngo tujye tuziyigisha.
Umunsi umwe ubwo twarimo twiga, umucungagereza yatuguyeho, atwambura ibitabo twari dufite. Twatumijwe mu biro by’umuyobozi wa gereza, tugenda twiteze ko bari butwongerere ibihano. Icyakora, uwo muyobozi yaratubwiye ati “turabazi, kandi turabubaha. Turabizera. Nimusubire mu kazi.” Ndetse bamwe muri twe bahawe imirimo yoroheje. Twashimiye Yehova. No muri gereza, kutabogama kwacu kwa gikristo kwatumye Yehova ahabwa ikuzo.
Nanone hari ibindi bintu byiza twagezeho bitewe n’uko twakomeje gushikama. Umwarimu wigishaga imibare wari ufungiye aho, yitegereje imyifatire yacu, maze atubaza ibirebana n’imyizerere yacu. Igihe Abahamya bafungurwaga mu ntangiriro z’umwaka wa 1951, na we yarafunguwe. Nyuma yaho yabaye Umuhamya kandi aba umubwirizabutumwa w’igihe cyose.
NDACYARI UMUSIRIKARE
Maze gufungurwa, nasubiye mu muryango wanjye i Karítsa. Nyuma yaho, jye n’abandi benshi twari duturanye twimukiye i Melbourne muri Ositaraliya. Aho ni ho nahuriye n’Umukristokazi witwa Janette turashyingiranwa, tubyara umwana w’umuhungu n’abakobwa batatu, tubatoza inzira ya gikristo.
Ubu mfite imyaka isaga 90, kandi ndacyari umusaza w’itorero. Kubera ibikomere nagize kera, hari igihe mba ndibwa mu mubiri no mu birenge, cyane cyane iyo mvuye kubwiriza. Nubwo bimeze bityo ariko, niyemeje kuba ‘umusirikare wa Kristo’ kurusha mbere hose.—2 Tim 2:3.


c: text/html

text:
Menya byinshi kw’Iyicwa ry’abatutsi kuri St Famille na St Paul n’uko inkotanyi zarokoye
Amatariki yanyuma ya Kamena 1994 yaranzwe no gutsindwa kw’ingabo za Guverinoma y’abicanyi zitakaza ibice byinshi by’Umujyi wa Kigali n’Umujyi wose wa Gitarama wabohowe mu ijoro ryo ku wa 13-14 Kamena 1994. Ibyo byatumye Abatutsi bari basigaye bakihishe kuri paruwasi gatorika ya Sainte Familleno mu kigo cya Centre National de Pastorale Saint Paul bicwamo abantu bikozwe n’interahamwe ziyobowe n’abakuru b’ingabo barimo Koloneli Renzaho Tarisisi na Koloneli Laurent Munyakazi. Mu ijoro ryo ku wa 16 rijyana ku wa17 Kamena 1994, nibwo Inkotanyi zarokoye Abatutsi bari bihishe muri Centre National de Pastorale Saint Paul bikurikirwa n’uburakari bw’Interahamwe zica umubare munini Abatutsi bari muri icyo bigo.
1) INCAMAKE Y’UBWICANYI BWAKOREWE ABATUTSI KURI PARUWASI YASAINTE FAMILLE I KIGALI
Ubwicanyi bwa mbere bwakorewe Abatutsi bari bahungiye mumazu ya kiriziya ya Sainte Famille bwakozwe ku itariki ya 15 Mata 1994 aho bishe abagabo n’abasore bagera ku 135.
Ku itariki ya 16 Kamena 1994, Abatutsi bari barahungiye muri Centre National de Pastorale Saint Paul babohowe n’Ingabo za FPR Inkotanyi, abicanyi bamariye umujinya wabo ku Batutsi bari barahungiye mu mazu ya kiriziya ya Sainte Famille. Ubwicanyi bwatangiye ku itariki ya 17 Kamena 1994 mu masaha ya saa yine z’amanywa. Igitero kinini cy’Interahamwe cyagiye kuri Kiriziya ya Sainte Famille kihica hafi Abatutsi bose b’abagabo bagera ku 100 n’abakobwa babiri.
Ku itariki ya 15 Kamena 1994, MINUAR yari yatwaye bamwe mu Batutsi batri kuri Sainte Famille ibajyana mu gace kari mu maboko ya FPR Inkotanyi. Hagiye cyane cyane abagore, abakobwa n’abana.
Byatewe nuko Colonel Munyakazi Laurent yasabye Konseye Odeta Nyirabagenzi na Angelina Mukandutiye kuzana interahamwe ngo zigote aho buririye imodoka hatagira abagabo n’abasore bagenda ngo bigatuma FPR Inkotanyi igira ingufu.
Muri Kiriziya ya Sainte Famille, abicanyi bazaga igihe bashakiye bagatwara abo bica,babifashijwemo na Padiri Wenceslas MUNYESHYAKA, cyane cyane ko iyo kiriziya yari igoswe iminsi yose n’abajandarume n’interahamwe ku buryo no kuhinjira ku mpunzi z’Abatutsi zahahungiraga byari bigoye.
Ku itariki ya 19 Kamena 1994,abicanyi bari kumwe na Col Munyakazi Laurent, Angeline Mukandutiye, Odeta Nyirabagenzi, Kamatamu Euphrasie, Col Renzaho Tharcisse na Padiri Munyeshyakabongeye gutwara abandi basore b’Abatutsi bagera kuri 17 bajya kubica, barimo Rubashankwaya Bonaventure wakoraga muri MINIFINECO (Ministre des Finances et Economie), Munyensanga JMV, Athanase, Aloys, Ignace, Kasongo, Alexandre, Jean Damascène, Safari, Jean Pierre n’abandi batashoboye kumenywa umwirondoro nk’uko bigaragara mu rubanza rwa Gen. Maj. MUNYAKAZI Laurent rwaciwe n’urukiko rukur rwa gisilikare ku wa 16/11/2006.
Ku itariki ya 20 Kamena 1994,MINUAR yatwaye ku nshuro ya 3 bamwe mu Batutsi bajyanwa mu gace kari karafashwe na FPR Inkotanyi ariko ntabwo bashoboye kugenda bose ku buryo abicanyi bakomeje kuza batwara umwe umwe kugeza igihe Inkotanyi zifatiye Umujyi wa Kigali ku wa 04 Nyakanga 1994 zikabohora n’Abatutsi bari basigaye kuri Sainte Famille.
Ku itariki ya 26 Kamena 1994, Col Munyakazi Laurent ari kumwe na Mukandutiye Angelina n’izindi nterahamwe zirimo iyitwaga Mugubiri bongeye kujya kuri Sainte Famille batwara abasore bagera kuri 70 bajya kubica.
2) INCAMAKE Y’UBWICANYI BWAKOREWE ABATUTSI KURI CENTRE NATIONAL DE PASTORALE SAINT PAUL I KIGALI
Ku itariki ya 22 Mata 1994, igitero cyari kivuye kwica Abatutsi bari bahungiye mu Kigo cy’abapadiri bera cyigishaga indimi bita CELA (Centre d’Etudes de Langues Africaines) cyateye no muri Centre National de Pastorale Saint Paul kihica abantu 4 barimo : Rutsinduka Aristarque na Rukundo Damien.
Ku itariki ya 14 Kamena 1994,kuri Centre National de Pastorale Saint Paul haje ikindi gitero kinini gitwara Abatutsi bari hagati ya 72 na 80 kibajyana kuri Segiteri Rugenge, aho babakuye bajya kubicira aho bitaga kuri CND. Iki gitero cyarimo interahamwe nyinshi zirimo NKESHIMANA Jean Pierre bitaga Kivide, Fidele Castal, Furaha bahimbaga Shitani, Mugubiri n’abandi, Konseye Nyirabagenzi Odeta, Mukandutiye Angelina, Col Laurent Munyakazi, Padiri Munyeshyaka Wenceslas n’abandi.
Mbere y’uko baza gutwara abo bishe kuri iyi tariki, ku wa 13 Kamena 1994, Col Munyakazi Laurent ari kumwe na Nyirabagenzi Odeta, Mukandutiye Angelina na Padiri Munyeshyaka bakoresheje inama Abatutsi bari bahungiye muri Saint Paul bababaza aho bashaka kujya, haba mu gice kiri mu maboko ya FPR Inkotanyi cyangwa ikiri mu maboko y’ingabo za Leta y’abatabazi. Uwo munsi bakoze lisiti zabo ku buryo bikekwa ko ari zo zaje gukoreshwa mu kubica.
Uwo munsi, abicanyi basize babwiye impunzi z’Abatutsi ko bazagaruka ku wa 17 Kamena 1994 kugira ngo noneho bamareho Abatutsi bose bari bahari. Uwo mugambi warabapfubanye kuko mu ijoro ryo ku wa 16 rishyira 17 Kamena 1994, ingabo za FPR Inkotanyi zabohoye abari muri Centre National de Pastorale Saint Paul zibajyana aho zari zarafashe hari umutekano.
Ingabo z’Inkotanyi zijya kubohora abari muri Centre National de Pastorale Saint Paul, zatangiye kurasana cyane n’ingabo za Leta y’abatabazi ku itariki ya 16 Kamena 1994 ku manywa ku buryo zageze muri Centre National de Pastorale Saint Paul mu ijoro Abatutsi bamwe bari bahari ntabwo bemeye ko ari zo, bituma igihe zabatwaraga hari bamwe basigaye, baza kwicwa n’Interahamwe bukeye ku wa 17 Kamena 1994.
Ku itariki ya 15 Kamena 1994, nyuma y’igitero cyari cyatwaye Abatutsi benshi ku munsi ubanza, hari umusore witwaga Gasore Gustave w’umuhutu wari wahungishije Abatutsi abajyana muri Centre National de Pastoral Saint Paul ahageze agumayo kuko yatinyaga ko avuyemo yakwicwa kuko abicanyi bari bamenye ko yahungishije Abatutsi. Kuri iyi tariki, haje itsinda ry’abantu ririmo ababyeyi be n’abavandimwe be, bamukura aho Padiri Celestin Hakizimana yamuhishe mu nzu ye, Padiri arabatakambira ngo bamureke, ariko ababyeyi be bavuga ko hari ibyo agiye kubazwa n’ubuyobozi, baramujyana, bamwicira ahitwaga kuri SOFERWA.
3) IYICWA RY’UMUNYAKURU N’UMUNYAPOLITIKI ANDRE KAMEYA KU WA 15 KAMENA 1994
KAMEYA Andréyari umwanditsi mukuru w’Ikinyamakuru RWANDA RUSHYA kitavugaga rumwe na Leta, akaba yari n’umwe mu bashinze Ishyaka rya P.L. Ikinyamakuru RWANDA RUSHYAcyasohokaga kabiri mu kwezi, cyahanganaga n’ibindi binyamakuru byari bishyigikiye ubutegetsi bwa MRND nka Kangura. Kameya kandi ni we washyize ahagaragara bwa mbere amafoto y’inkotanyi avuga ko ari abana b’u Rwanda batahutse mu nyandiko yasohoye muri Rwanda Rushya yise “URWANDA MU RUNDI”. Yabaye umwe mu bantu bashakishwaga cyane bavuga ko akorana bya hafi na FPR Inkotanyi.
KAMEYA n’umugore we Nyiramuruta Suzana n’umukobwa wabo Oliva, bishwe ku mabwiriza ya Perefe w’Umujyi wa Kigali Renzaho Tharcisse na Col Munyakazi Laurent.
Kameya André yishwe mu ijoro ryo ku wa 15 rishyira 16 Kamena 1994. Ku wa 16 Kamena 1994, ku manywa, nibwo Odeta Nyirabagenzi n’abicanyi bari bafatanyije bagiye kuri Centre National de Pastorale Saint Paul gutangaza ko bamwishe. Ku itariki ya 14 Kamena 1994,Kameya Andre yari yiriranwe n’umuhungu we Kameya Olivier mu kigo cy’ababikira b’abizeramariya. Uwo munsi, interahamwe ziriwe zizenguruka kuri Kiriziya ya Sainte Famille, kuri Centre National de Pastorale Saint Pauln’aho bacururizaga ikinyamakuru cya Kinyamateka.
Mu gitondo cy’itariki ya 15 Kamena 1994, Kameya André yagiye kureba padiri Munyeshyaka Wenceslas agira ngo afate icyemezo cyo kumuhungisha kubera ko yashakishwaga cyane ariko padiri Munyeshyaka ahita amujyana kwa Nyirabagenzi Odeta wari Konseye wa Segiteri Rugenge aho interahamwe zahuriraga kandi Nyirabagenzi Odeta ari na we wamushakishaga cyane.
Imwe mu nterahamwe zari zihari yicwa yitwa Ntambara ni yo yerekanye aho umubiri we washyizwe, muri metero nka 200 uvuye kwa Odeta Nyirabagenzi.
4) PADIRI Guy THEUNIS YANDITSE KO NTA BWICANYI BWAKOREWE KURI SAINTE FAMILLE MU RWEGO RWO GUKINGIRA IKIBABA PADIRI MUNYESHYAKA NO GUHARABIKA FPR-INKOTANYI
Mu mwaka wa 1996, THEUNIS yanditse inyandiko mu kinyamakuru cy’abapadiri bera cyo mu Bufransa cyitwa Le Lien ahakana uruhare rwa Padiri Munyeshyaka muri Jenoside yakorewe Abatutsi. THEUNIS wavuye mu Rwanda ku wa 12 mata 1994, yanditse ko nta bwicanyi ubwo aribwo bwose Munyeshyaka yigeze akora mu Rwanda mu gihe cya Jenoside, kandi atari ahari ngo abone umunsi ku munsi imyitwarire ye. Padiri THEUNIS yabyanditse muri aya magambo : « Munyeshyaka nta muntu yishe mu Rwanda, nta muntu n’umwe wapfiriye ku kiriziya cya Sainte Famille » « Gushinja uyu mu Padiri icyaha cya jenoside ni ikintu kidashobora kwihanganirwa »
Umuyobozi w’abapadiri bera bo mu Bufaransa, Francois RICHARD, akimara kubona iyo nyandiko ya THEUNIS yanditse indi iyiherekeza ikwizwa mu buyobozi bwa Kiliziya gatorika mu Bufransa asaba ko bagomba gushyigikira Padiri MUNYESHYAKA kubera ko ngo ari igitambo cya politiki y’ubwicanyi ya FPR.
Nguko ukoPadiri MUNYESHYAKA yashoboye kuganza mu Bufaransa, akakirwa n’Abakirisitu babeshywe na THEUNIS, na n’ubu bakaba bakimutsimbarayeho. Twibutse ko Munyeshyaka yahamijwe icyaha cya Jenoside n’Inkiko Gacaca, akaba yarakatiwe igifungo cya burundu.
Mu kwezi kw’Ukwakira1997, THEUNIS yanditse mu kinyamakuru LA CROIX cyo mu Bufaransa ahakana Jenoside yakorewe Abatutsi.
Muri iyo nyandiko, Padiri THEUNIS yitiriye FPR ubwicanyi bwakozwe na ex-FAR n’Interahamwe, avuga ko mu gice cyagenzurwaga na FPR mu mujyi wa KIGALI ngo ariho haguye abantu magana arindwi na mirongo icyenda na babiri (792) kurusha abiciwe mu bice Guverinoma na ex-FAR bagenzuraga, avuga ko haguye abagera kuri magana atandatu (600): « imibare y’abasivili bishwe mu mpande zombi ijya kungana, ari mu bice byagenzurwaga n’abasirikare ba Leta (bageraga kuri 600), ari no mu bice byagenzurwaga na FPR kandi nyamara hari hato (792) »
THEUNIS yakomeje ashimangira ko ngo nta bwicanyi bwakorewe Abatutsi kuri Sainte Famille, ngo uretse abantu 3 gusa baguye mu Kiliziya bazize amasasu ya FPR. Ngo abandi bagera kuri 50 baguye imbere y’amashuri abanza ya Sainte Famille ku itariki 17 Kamena 1994 bishwe kubera ko FPR nayo yari yahiciye abandi bantu 50 mu rukerera rw’uwo munsi: « nta muntu wigeze yicirwa mu kiriziya cya Sainte Famille i Kigali (…) abantu batatu gusa nibo bapfiriye mu kiriziya imbere (…) bazize ibisasu byatewe ku kiriziya na FPR(…) abageze kuri mirongo itanu (50) bishwe n’Interahamwe zihorera ku wa 17 Kamena 1994 bazize igitero cya FPR yari yagabye cyica uwo munsi abantu barenga mirongo itanu (50) mu mashuri abanza saa kenda (3h) za mu gitondo »
Mu magambo make, THEUNIS arumvisha ko nta bantu INTERAHAMWE zigeze zica kuri Sainte Famille zidatewe umujinya na FPR, ngo zishe Abatutsi zihorera.
Tariki 15Kamena 1997, hasohotse inyandiko mu kinyamakuru cyandikwa n’Abapadiri Beraburi kwezi cyitwa Bulletin d’Information Africaine, n° 326, ivuga ku kiganiro Padiri THEUNIS yari yatanze mu banyamakuru I Burayi ari kumwe na Colette BRAECKMANN na Filip REYNTJENS. Asubiza igitera intambara mu Rwanda, THEUNIS yabivuze muri aya magambo : « Ni ikintu kidahinduka. Muri rusange, Abahutu ni abanyamahoro. Bishakiraga revolusiyo itarimo amahane. Urugomo iteka ruva ku ruhande rumwe, ku ruhande rw’Abatutsi. Iteka Abatutsi nibo bashoza intambara, mbivuze ukundi nibo batuma ibintu bizamba ».
Urwo rwango rw’Abatutsi ruherekejwe n’ibikorwa byo gupfobya Jenoside yakorewe Abatutsi bya Padiri Theunis si bishya. Ni umuntu wakoranye bya hafi na Leta ya Habyarimana mu guharabika FPR. Afatanyije na mugenzi we Padiri Jef Vleugels, kuva Inkotanyi zitangiza urugamba rwo kubohoza igihugu mu Kwakira 1990, bombi bafatanyije guharabika INKOTANYI no kuvugira Leta yariho. Ubwicanyi bwakorwaga n’iyo Leta, aba bapadiri bombi babwitiriraga Inkotanyi.
No mu gihe cy’ifatwa n’ifungwa ry’ababeshyewe bitwa ibyitso, THEUNIS na VLEUGELS banditse ko FPR yari ifite koko ibyitso mu mugi wa Kigali, bityo bashyigikira politiki yo gufunga no kwica Abatutsi bazizwa kwitirirwa kuba ibyitso by’Inkotanyi.
Hagati ya 1990 na 1994, THEUNIS na VLEUGELS bafatanyije kwandika inyandiko nyinshi zituka FPR zoherezwaga i Burayi n’ahandi hose ku isi byibura buri cyumweru zigakoreshwa mu itangazamakuru mpuzamahanga. Izo nyandiko zoherezwaga mu buryo bwa Fax (telecopy) zasaga nk’aho ari ijwi rya Leta ya HABYARIMANA n’ingabo ze.
UMWANZURO
Paruwasi ya Sainte Famille na Centre National de Pastorale Saint Paul ni amwe mu mazu akomeye ya Kiliziya gatorika ari mu Mujyi wa Kigali. Kuba Abatutsi barahahungiye nuko bari bahizeye umutekano kandi bizeye ko basanze abantu b’Imana babakira neza uko bikwiye. Bahaboneye byose, ibi n’ibyiza. Mu babishe harimo abakristu basenganaga buri cyumweru, cyangwa bumvanaga Misa ya buri gitondo. Harimo n’abihaye Imana barangajwe imbere na Padiri Munyeshyaka Wenceslas wagize uruhare runini mu kugambanira Abatutsi, kubucira no gusambanya abakobwa ku gahato.
Hari na Padiri Guy Theunis w’umupadiri wera, wakoranye na Munyeshyaka mu bikorwa byinshi nkuko yabyanditse kenshi, akaba yarashyize imbaraga mu gufasha Padiri Munyeshyaka guhungira mu Bufransa no kumushakira ubufasha bwose buhishira ibyaha yakoze. Padiri Guy Theunis ni n’umwe mu bapfobya ku buryo bukomeye Jenoside yakorewe Abatutsi mu Rwanda.
Ariko harimo n’uruhare rukomeye rwa Padiri Hakizimana Celestin, ubu ni Musenyeri, akaba ari Umushumba wa Diyosezi gatorika ya Gikongoro. Mgr Hakizimana Celestin yafashije Abatutsi b’impunzi uko ashoboye, abarinda abicanyi kugeza Inkotanyi zihageze zikabarokora. Abo zitashoboye gutwara nibo Interahamwe zaje,ku wa 17 Kamena 1994, zibiraramo zirabarimbura.
Bikorewe i Kigali ku wa 16 Kamena 2020
Dr BIZIMANA Jean Damascene
Umunyamabanga Nshingwabikorwa
Kimisiyo y’Igihugu yo Kurwanya Jenoside, CNLG

robotstxt: allowed

filter: keep


text:
28/01/2017, yanditswe na Jean-Claude Mulindahabi
Tariki ya 28/01/1961 nibwo bamwe mu nkwakuzi bahuriye i Gitarama bemeza ko u Rwanda rusezereye ingoma ya cyami, rukaba rubaye Repubulika. Byemejwe bidasuburwaho muri “referendum” tariki ya 25/09/1961. U Rwanda rwari rumaze ibisekuru hafi bitanu rugengwa n’ingoma ya cyami. Ubutegetsi bwa cyami bwari bushingiye ku muntu umwe wasimburwaga n’umwana we.
Itariki ya 28 Mutarama ni itariki rero idasanzwe mu mateka y’u Rwanda, kuko ni bwo abenegihugu baturutse mu mpande zose z’u Rwanda bafashe icyemezo cyo gusezerera ingoma ya cyami na gihake, igasimbuzwa Repubulika ishingiye ku mahame ya Demokarasi. Ku isonga hari Dominique Mbonyumutwa, Grégoire Kayibanda, Joseph Gitera, Bicamumpaka n’abandi. Uyu munsi hashize imyaka 56 icyo cyemezo gifashwe.
Ijambo musanga munsi hano, ni iry’umwe mu banyapolitiki b’abanyarwanda. Ni Padiri Thomas Nahimana, ni Umunyabanga mukuru w’ishyaka “Ishema ry’u Rwanda”. Yarivuze mu gihe hizihizwa ku nshuro ya 57 uwo munsi. Haramutse hari undi ushaka kugira icyo atubwira kuri uyu munsi mukuru, yatwandikira kuri: umunyamakuru16@gmail.com


text:
Ni couples nkye zidahura n’ibibazo mu rukundo rwabo, ark umenye ibibazo ushobora guhura nabyo wamenya uko ubyirinda cg ubikemura.
Mitch Temple (marriage and family therapist, wanditse igitabo cyitwa The Marriage Turnaround) yavuzeko nubwo relationships zose zinyura mubihe byiza n’ibibi, couple nziza ziga kujera ibibazo bakagakomeza urukundo rwabo. Barihangana bakarwana nibibazo bahura nabyo bya buri munsi.
Ikibazo: Kuvugana (communication)
Ibibazo byose bitangirira mu kutavugana ngo buri wese abwire undi uko abyumva mutegane amatwi. “ Ntiwavugana n’umuntu uri kuri BlackBerry yawe, ureba televiziyo cg uri kumva sports” niko Elaine Fantle Shimberg, wanditse Blending Families yavuze
Ibyo wakora
- Mufate igihe cyanyu mwembi, nimba mubana muryamishe abana telephone muzishyire muri silent.
- Nimba mudashobora “kuvugana” mudatonganye mujye ahantu mwagira isoni zo gutonganira nka restaurant.
- Mushyireho amabwiriza nk’urugero ntiwemerewe guca undi mu ijambo. Cg ntimuvuge ngo “Uhora…..” na “Ntujya ….”
- Werekane ko umuteze amatwi wikirize nibinaba ngombwa umubwire umusubiriremo ibyo avuze urugero “Ndi kumva uri kumbwirako nkusaba ibirenze ibyo ushoboye kandi twembi dukora” nimba aribyo yavugaga koko azikiriza. Nimba ubyumvise nabi azagusobanurira neza kurushaho
Ikibazo: Imibonano mpuzabitsina(Sex)
Abantu bashobora gukundana cyane ark badahuza mu buriri. Mary Jo Fay, wanditse Please Dear, Not Tonight, avugako kudasobanukirwa umubiri wawe nibyo ukunda byongera ikibazo. Ark imibonano mpuzabitsina nicyo kintu mutagakwiye kureka, niko Fay avuga. Akomeza agira ati “Imibonano iraduhuza, ituma uzana hormones zifasha umubiri mu bifatika ndetse nibitecyerezo, ikanatuma rukuruzi muri couple yabantu bazima iguma iri nzima.”
Ibyo wakora
Mubitegure, mubitegure, mubitegure. Ntimubishyire nijoro mwese murushye, yenda c kwa gatandatu cya gihe abana baryama ku manywa, na “quickie(kihuse)” ka mugitondo mbere yo kujya ku kazi . Cg kwa gatanu abana mubajyane gusura ba nyirakuru na sogokuru. “Iyo mwapanze gukora imibonano mpuzabitsina, byongera ubushake” niko Fay avuga. Agakomeza ati “ Guhinduramo utuntu nabyo birabiryoshya, kuki c mutagerageza kubikorera mukindi cyumba cg muhagaze”
Menya ibintu bigushimisha wowe nuwo muri kumwe, mwembi mukore “sexy list” wandikeho ibyo ukunda, nigitecyerezo cya California psychotherapist Allison Cohen. List zanyu muzihane ubundi mwembi muzikoreshe gukora scenario aho umukunzi wawe yakishima kurushaho.
Ikibazo: Amafaranga
Ibibazo by’amafaranga bishobora gutangira na mbere y’uko mugera mu rugo. Bishobora guterwa, urugero nk’amafaranga yo gutereta cg ubukwe buhenze. Kuri couples zifite ibibazo by’amafaranga, inama nziza nukwicara mukabiganiraho seriously.
Ibyo wakora
- Mubwizanye ukuri, nimba amafaranga atacyinjira nkambere gukomeza kubaho nkuko byari bisanzwe ntibiba bishoboka.
- Ntuterure ikiganiro hagati mu gutongana, ahubwo mufate umwanya utagize n’umwe ubangamiye kdi mufate ahantu hatabangamye kuri mwembi ubundi mubiganireho.
- Mubyemere ko umwe ashobora kuba azi kubika amafaranga(saver) undi akaba azi kuyakoresha( spender), byombi bikaba bigira akamaro kabyo kdi ko hari ibyo wakigira kuri mugenzi wawe.
- Ntuhishe amafaranga cg amadeni. Byose mubyerekane impapuro zibintu byose bank statements, insurance policies, imyenda(loans or debts) na investments.
- Ntunegure
- Mukore budget yanyu mwembi irimo kubika (saving)
- Mwemeze umuntu uzajya wishyura ibintu nk’inzu, amazi, umuriro , ……
- Buri muntu agire ubwigenge ku mafaranga, habe hari ayo buri wese yakoresha uko abishaka igihe ashakiye.
- Mwihe intego za vuba nizakure (short-term and long-term goals). Kugira intego ku giti cyawe ni byiza ark n’intego za famille ziba ari ngombwa
- Muvuge ku kwita ku babyeyi banyu uko bagenda basaza nuko muzabigenza nibiba ngombwa ko mubaha amafaranga
Ikibazo: Kutizerana
Icyizere n’ikintu gikomeye muri couple iyo ariyo yose. Hari ikintu ubona gituma utamwizera? Cg mufite ikibazo mutacyemuye neza gituma icyo kizere kibura?
Ibyo wakora
Fay yavuzeko mukoze ibi bintu mwarema kwizerana hagati yanyu
- Ntuhindagurike
- Wubahirize igihe
- Ibyo uvuze ko uzabikora, ubikore
- Ntubeshye, na twa tunyoma duto hoya, yaba kuwo mukundana cg abandi
- Ntubere, niyo mwaba muri kuburana
- Wibuke sentiment z’undi, mushobora kutabyumvikana ark ntiwirengagize amarangamutima (feelings) ye.
- Uhamagare igihe wavuzeko uri buhamagare
- Uhamagare uvugeko ugera mu rugo utinze
- Ntuvuge ibintu bidashobora kuzibagirana
- Ntugarure ibikomere byatambutse
- Wubahe imipaka yuwo mukundana
- Ntufuhe
- Umenye gutega amatwi
Ikibazo: Kudashyira urukundo rwanyu imbere
Niba mushaka gukomeza urukundo rwanyu, Kurugira urwambere ntibigomba guhagarara nyuma yo gusezerana. Karen Sherman, wanditse Marriage Magic! Find It, Keep It, and Make It Last avugango “Relationships lose their luster. So make yours a priority,” mu kinyarwanda twavugango “ Urukundo rurakonja. Urwanyu murugire ingenzi”
Ibyo wakora
- Mukore utuntu mwakoraga mukimenyana: umwerekeko umwishimiye, muterane imitoma, muvugane hagati mu munsi, umwerekeko umwitayeho.
- Mupange iminsi yo gusohoka. Muyishyire kuri calendar yanyu nkuko mupanga n’ibindi byose bifite agaciro mu buzima bwanyu.
- Mwubahane mwibuke kuvuga “Thank you (urakoze),” na “I appreciate (ndabyishimiye)” byereka uwo mukundana ko afite agaciro.
Sherman avugako nubwo hazahora hari ibibazo muri relationships, mwembi mushobora gukora ibintu mukabigabanya cg mukabyirinda burundu.
Mbere na mbere ushyire mu kuri. Gutecyerezako mugenzi wawe azabasha kuguha ibyo ukeneye byose—kdi akabasha kubimenya ntabyo usabye—ni ibyo muri film. Aravuga ngo “Saba icyo ukeneye directly”.
Mushyiremo blagues, mwige kureka ibintu muryoherwe n’urukundo.
Finally, ugire ubushake bwo kugira icyo ukora ngo urukndo rwanyu rumererwe neza, murebe koko ibikenewe gukorwa. Ntiwibwireko byaba byiza n’undi muntu. Cyeretse nimuvuga ku bibazo,naho ubundi ibintu bigutera ibyo bibazo ntaho bizajya relationship yose waba urimo


text:
Episode10: Umunsi wa mbere ngera mu kigo nahimbye ikinyoma biradogera
………Bella-“None rero ndashaka ko umpa ibikoresho baguhaye, ndetse n’ amafaranga bazaguha yo kuzakemura utubazo ejo ukazayampa, hanyuma nzakubwira uko uzabigenza nugera kw’ ishuri”
Bella amaze kumbwira antyo yamfashe ikiganza anyitegereza mu maso, nabonaga koko ababaye yongera kumbwira,
Bella-“Nzi neza ko unyumvira kandi ntabwo wigeze unyima amatwi, wakomeje kunyumvira ndetse kugeza nubu ibyo nagusezeranyije kuzabona byose warabibonye ndetse hari byinshi biri imbere nizere ko udakwiye guca ku ruhanda ngo wibagirwe kunyumvira njye waguhetse ku mugongo”
Natuje akanya gato koko nibuka byose bijya gutangira maze mbwira Bella nti,
Njyewe-“Bella! Ndabizirikana byose ntabwo nakwanga ibyo unsabye ariko se nzabigenza nte ngeze kw’ ishuri?”
Bella-“Nibyo nashakaga kukubwira Divi!”
Njyewe-“Mbwira ndakumva”
Bella-“Icya mbere wowe wumve ko Mabuja na Databuja ntacyo babuze sibyo? …hanyuma wowe nuzagera ku ishuri ijoro rya mbere mu gitondo bugicya uzatake uvuge ko bakwibye, ibyo ugiye kunsigira byose uzavuge ko ari byo bakwibye, ntuzagire ikibazo inkuru nigera hano bizaba byoroshye kuzahita bakugurira ibindi bikoresho”
Bella amaze kumbwira ibyo yatangiye kwiha ibikoresho nari nahawe, arapakurura ibyo nari napakiye hafi kubimaramo.
Nararyamye mu gitondo abo nari naramenyereye kwita Papa na Mama baritegura ngo bamperekeze, Bella ni nawe wantwaje ivarisi ashyira mu modoka,mbere yuko tuyinjiramo,
Mama-“Bella! Divine aragiye rero ntabwo nzi uko uzabaho n’ irungu!”
Bella yatangiye guhanagura amarira mu maso, ntabwo namenye muri ako kanya niba yari ababajwe no kugenda kwanjye cyangwa ari ibyo yigiraga…..kuko nari naramenyereye kubaho mu buzima bw’ ikinyoma yantoje,
Mama-“Ihangane nta kundi agomba kugenda akajya kwiga! Ahubwo musezere tugende hakiri kare ndabona n’ ikirere kitameze neza”
Bella-“Divi! Bye! Uzige neza ushyizeho umwete kandi ntuzarangare….nzagukumbura cyane”
Nahobeye Bella musezera ako kanya twinjira mu modoka dusohoka mu rugo dufata umuhanda muremure.
Mu nzira tugenda nagiye ntekereza ubuzima najyaga numva bavuga, amashyushyu yari yose nyotewe ubwo buzima bushya sinjye wabonye tugerayo baratwakira, umutima urankuka mbona abanyeshuri bose buri umwe winjiye yerekanaga ibikoresho yazanye.
Natangiye kwibaza uko ndabigenza nibansaba kwerekana ibikoresho nazanye imbere y’ ababyeyi bagakubitwa n’ inkuba basanze ntabyo….ubwoba buba bwose ntangira gutitira
Nakomeje kureba abandi baza nkigira inyuma ngo batambuke mu gihe ngitanga umwanya hari umubikira wasohotse,
Mama-“Eeeh! Dore Madeline!”
Papa-“Uwo se ninde?”
Mama-“Uriyaa…uriya mubikira twariganye….!”
Mu kumutunga intoki uwo mubikira yahise abibona ndetse aza aho twari turi, ahoberana na Mama,
We-“Uraho neza Claudi? Yezu akuzwe?”
Mama-“Iteka ryose!”
Yasuhuje na Papa,
We-“Bite se amakuru? Muratugendereye se?”
Mama-“Yego rwose!”
We-“Nuko murisanga! Twaraburanye neza neza! Uziko hari hashize imyaka hafi icumi? Ahubwo se umenye ute?”
Mama-“Hhhhh! Njyewe ntabwo njya mfa kwibagirwa umuntu kabone niyo imyaka mirongo yashira”
We-“Nayo ni impano! Hanyuma se mutugendereye bisanzwe cyangwa…..”
Mama-“Eeeh! Ko mbona bigiye kuba iby’ ibihe byose ra? Dore nkuzaniye umukobwa wanjye! Agiye gutangira kwiga hano!”
We-“Ese?”
Uwo mubikira yaboneyeho kunsuhuza,
We-“Komera cyane umukobwa mwiza!…ariko ntabwo musa!”
Mama-“Hhhh! Reba neza!”
We-“Ahubwo asa na Se mo gake!”
Bose basekeye rimwe bakomeza kuganira ari nako mbona abandi binjira berekana ibikoresho bazanye, nyuma y’ akanya katari gato yarembuje umwe mu bakobwa nabonaga asa n’ uhasanzwe aza aho twari turi,
We-“Twaza uyu mwana ugende umushakire ahantu heza azajya ara”
Mama-“Genda bakwereke aho uzajya urara nurangiza gusasa ugaruke udusezere”
Ako kanya nakurikiye uwo mukobwa, ngeze imbere ndiruhutsa mba ndusimbutse gutyo nongeye kubyemera neza tugeze aho abanyeshuri barara, uwo mukobwa twari kumwe angeza ku gitanda aho nagombaga gutangira kurara maze arambwira,
We-“Ngaho sasa aha, utunganye ibintu byawe byose neza…nako reka ngufashe’
Twatangiye gufatanya tugira vuba dusoje,
We-“Ngaho rero aha niho iwawe, njyewe ndara ku gitanda cya nyuma kuri uyu murongo, nuza kunkenera uze kundeba…nitwa Mutoni niga muwa gatanu A uwo wabaza wese unshaka yahita ambona”
Narikirije Mutoni aragenda, nkomeza kwitegereza ubwo buzima, ndeba abandi bana bashya baza, abahugiye mu byabo n’ abandi benshi…nashigutse nibagiwe ko bambwiye ko nindangiza nsubira gusezera Mama na Papa.
Nagiye nihuta ngeze aho nari nabasize ndababura, nkomeza kugenda nshakisha nkiri muri ibyo numvise umuntu umfashe ndikanga cyane, yari Papa,
Papa-“Ngwino! Ndagufashe! Hhhhh! Wari watubuze?”
Yakomeje kunkirigita nkuko yakundaga kubikora, kunkinisha antetesha byari ihame buri uko yabaga anyegereye, yanjyanye aho wa mubikira na Mama bari bitaruye abandi,
Mama-“Divi! Warangije gusasa?”
Njyewe-‘Yego! Nageze ahantu hari ibitanda byinshiiii cyane, buriya byose bizajya biraraho abana?”
Bose-“Hhhhhh!”
Mama-“Cyane! Ndabona wishimye! Ariko se wabuzwa niki wageze aho abandi bana bari, ahubwo reka tugende ndabona wamenyereye,
Wa mubikira yahise avuga,
We-“Kumenyera muri iki kigo ni ako kanya, rwose ni ikigo kiza cy’abana b’ intoranywa bafite ikinyabupfura koko! Nk’ ababyeyi mutahe mwumva ko musize umwana wanyu mu maboko meza”
Mama-“Ntiwumva se! Aho muraduhumurije rwose, reka tumusezere tugende atangire ubuzima bushya yari anyotewe, ndizera ko uzakomeza kuhatubera”
We-“Umva! Ibyo ntabwo aribyo umbwiriza rwose, nzabikora mu buryo bwose”
Mama-“Nuko nuko, Divi! Bye rero reka tugende, ubwo naho ku munsi wo gusura! Uzagire amasomo meza”
Barampobeye tumanuka hepfo tugeze ku muryango umugabo wari ushinzwe umutekano ahita avuga,
We-“Wowe uragarukira aho! Ntabwo byemewe gusohoka”
Aho niho nagarukiye ababaye Papa na Mama bagenda ubwo, iryamvuzweho rirataha ntangira kuzenguruka ikigo.
Bwarije amasaha yo kurya aragera abahasanzwe baratwerekera dusoje tujya gusenga tujya kuryama.
Iryo joro ntabwo nasinziye naraye ntekereza ukuntu mu gitondo ndaza kubyitwaramo…nongeye kwibuka uko Bella yambwiye ndabigenza…burinda bucya.
Mu gihe abandi bajyaga koga nafunguye ivarisi mbara gatatu ako kanya ndiyamira ntangira kurira….byari binyoroheye cyane…ubuzima bw’ ikinyoma nari narabumenyerete kubera Bella.
Bidatinze inkuru yuko nibwe yageze mu bayobozi ndetse wa mubikira antumaho, ngezeyo ntabwo natindiganyije namuhamirije ko nibwe ibikoresho byose ndetse ko n’ amafaranga namfunyikiwe… ibintu biba ibindi.
Inkuru yasakaye ikigo cyose ko byanga binoga hagiye kwirukanwa abanyeshuri ba mbere barafatwa ko banyibye. Abanyeshuri bose badushize ku mirongo, ubwoba buba bwinshi muri njye….uwo munsi wa mbere ngera mu kigo naciye igikuba kubera ikinyoma……………………………
Ntuzacikwe na Episode ya 11 yiyi nkuru NTA SHYA RY’ ISHYANO
UMUSEKE.RW


text:
Gashugi: Nta mukozi wa Leta utakwizigamira ayo yaba ahembwa yose
Yanditswe na MUTUNGIREHE SAMUEL
Umuyobozi mukuru w’Ikigo k’Ibigega by’Imari mu Rwanda (RNIT) asanga nta mukozi wa Leta utakwizigamira mu mafaranga ahembwa uko yaba angana kose.
Gashugi André avuga ko hari uburyo bwinshi umukozi wa Leta ashobora kwifashisha burimo n’ubwatuma adakora ku mushahara asanzwe abona buri kwezi.
Gashugi asobanura ko akenshi nta na rimwe umukozi azigera asagura amafaranga ku mushahara we ngo abone gutekereza kwizigamira ahubwo kwizigamira bikorwa mbere.
Ati “Kwizigamira ni ugufata mu yo wabonye ukavanamo ubwizigame bwawe, bijyanye n’intego yawe ushaka kuzageraho, noneho ayasigaye akaba ari yo ukoresha mu buzima bwa buri munsi.
Niba uri umukozi wa Leta, ugafata nka 10% y’amafaranga uhembwa ukaba wayashyira ku ruhande, ukavuga ngo umwaka uzajya kurangira nibura mfite angana cyangwa arutaho umushahara wange umwe w’ukwezi nshobora kuba narizigamiye. Kandi ibyo bikaba ari ku nyungu yawe kuko mu gihe icyo ari cyo cyose wazakenera ya mafaranga wayabona”.
Akomeza avuga ko hari n’ubundi buryo umukozi ashobora gukoresha yizigamira kandi adakoze ku mushahara we mu gihe bishoboka ko byamubangamira mu byo yari asanzwe akoresha umushahara we.
Ati “Ikindi ku bakozi ba Leta kandi, iyo umwaka urangiye hari ubwasisi babona (bonus), ayo ni amafaranga baba batateganyije kandi bashobora kuyakoresha mu buryo bwo kwizigamira bateganya ejo habo heza. Hari abandi babona ibyo bita ‘Horizontal Promotion’, kuzamurwa mu ntera.
Iyo umuntu yazamuwe, ku mushahara we naho hari ikiyongeraho ariko ugasanga uwo mukozi akomeje kuba muri bwa buzima yari afite, na ya mafaranga abonye mu kuzamurwa mu ntera ntushobore kumenya aho yagiye kandi ashobora kuyafata akaba ari yo akoresha mu bwizigame bwe kugira ngo azagire umushinga azakora, icyo ageraho kuko atari asanzwe ayabona.”
Mu buryo bwo gufasha abo bakozi bahembwa umushahara uhoraho, Leta yashyizeho ikigega ‘RNIT Iterambere Fund’, gifasha abakozi kwizigamira hagamijwe ishoramari aho umukozi aha uburenganzira banki ahemberwamo cyangwa umukoresha we buri kwezi akajya afata umubare w’amafaranga runaka akayashyira mu kigega mu buryo bwo kuzigamira umukozi.
Ku bikorera, abacuruzi n’abantu ku giti cyabo bashobora kubona amafaranga ahoraho cyangwa adahoraho, abahinga ibihingwa byera mu gihe runaka n’abandi, nabo bashyiriweho uburyo bwo kwizigamira muri icyo kigega.
Gashugi ati “Amafaranga abantu baba bayafite; tuvuge hari nk’abantu batwerera abandi bakoze ubukwe ariko nk’ikigega Iterambere Fund twababwira kwizigamira mu buryo bwo kwitwerera ku giti cyabo bakayabura kandi bashobora kubona ayo baha abandi.
Kwa kundi wigomwa utwerera abandi na we wakwigomwa witwerera ku ruhande kugira ngo witeganyirize ejo hazaza kuko ibibazo duhura nabyo mu buzima ni byinshi umuntu ntiyabimenya ariko na none iyo ufite icyo wibikiye biba bishobora kugira icyo byakumarira.”
Muri gahunda y’imyaka irindwi ya Guverinoma (NST1) 2017-2024, mu buryo bwo kwizigamira, hazashyirwa mu bikorwa gahunda yemejwe yo kwizigamira mu gihe kirekire aho Abanyarwanda bo mu ngeri zose, cyane cyane abakora mu rwego rw’imirimo itanditse (informal sector) bazashishikarizwa kwitabira ubu bwizigamire kugira ngo bashobore kubona ibibafasha mu masaziro kugeza ubu byahabwaga gusa abakozi bakorera imishahara.
Ubu buryo kandi buzafasha abizigamiye igihe kirekire kwigurira amacumbi no kwiyishyurira amashuri y’abana babo ndetse ayo mafaranga yose azigamwe afashe no kongera ishoramari mu gihugu.


text:
Umwarimukazi wo ku ishuri ribanza ry’Umucyo (EP Umucyo) riherereye mu Murenge wa Mushonyi,Akagari ka Rurara mu mudugudu wa Gisunzu mu Karere ka Rutsiro ,yakubiswe n’umunyeshuri wiga mu mwaka wa Kabiri kuri iryo shuri.
Ibi byabaye kuwa 15 Kamena 2021, mu masaha ya saa munani z’amanywa , ubwo umwarimukazi witwa Nyiransabimana Ruth ,yasabaga abo yigisha kujya mu ishuri ngo bakurikirane amasomo , ariko umwe mu banyeshuri witwa Niyirema Sulaiman , arigomeka, maze asunika umwarimu wari usanzwe ufite inda y’imvutsi agwa hasi maze bimuviramo ikibazo ahita yihutanwa kwa muganga.
Uyu munyeshuri w’imyaka 16 asanzwe yiga mu mwaka wa Kabiri , yabikoze mu rwego rwo gutabara inshuti ngo zabonaga zigiye gukubitwa na mwarimu niko guturuka inyuma mwarimu , amufata ku ijosi , arasunika , nawe abandagara mu ntebe.
Ibi bibaye , uyu mubyeyi yihutannywe ku kigo nderabuzima cya Kayove nabo bahita bamwohereza ku bitaro bikuru bya Murunda.
Umuyobozi Mukuru w’ishuri ribanza ry’Umucyo(EP Umucyo),Habyarimana Gaspard, yabwiye UMUSEKE dukesha iyi nkuru ko haba ku kigo ndetse n’umunyeshuri nta myitwarire idasanzwe nkiyi yari ihasanzwe ko ahubwo ari ibintu byabagwiririye.
Habyarimana yasabye abanyeshuri kurangwa n’ikinyabupfura kuko ari byo bizatuma bavamo abayobozi b’ejo hazaza.Aboneraho gusaba ababyeyi gutanga uburere buboneye ku bana babo.
Ati “Hari imyifatire ikwiriye umwana uri ku ishuri,umwana ufite uko ahabwa uburere kandi buzatuma aba umuntu,tukabereka ko umwana atavamo umuyobozi arwana, ahubwo akwiye kwitwara neza. Ababyeyi nabo bakwiye kujya baha uburere buzatuma abana bubaha buri wese.”
Umuyobozi Ushizwe Uburezi mu Karere ka Rutsiro,Niyorurema Damas,yavuze ko inzego zitandukanye zishinzwe umutekano ziri gukurikirana iki kibazo bityo ko uyu mwana ashobora kujyanwa mu kigo ngororamuco akajya kugororwa.
Si ubwa mbere humvikana imyitwarire idasanzwe ku banyeshuri barengera bagakubita abarezi babo kuko no mu minsi ishize ku ishuri rya REGA Catholique ryo mu Karere ka Nyabihu, umunyeshuri yakubise ibuye umwarimu, aramukomeretsa.
Inkuru ya UMUSEKE
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Nyaruguru: Abaturage bagaragarijwe ko ibiyobyabwenge ari umwanzi w’iterambere
Yanditswe na NSHIMIYIMANA EMMANUEL
Umunyamabanga wa Leta muri Minisiteri y’uburezi, ushinzwe amashuri abanza n’ayisumbuye, Munyakazi Isaac, yasabye abaturage kurwanya ibiyobyabwenge kuko bishobora gukoma mu nkokora gahunda nziza za Leta, zigamije iterambere ry’abaturage harimo n’uburezi.
Munyakazi yagarutse kuri ubu butumwa, ubwo yari mu Karere ka Nyaruguru Murenge wa Kibeho, nyuma y’igikorwa cy’umuganda rusange, wibanze ku kuvanaho umugunguzi wari ubangamiye ubwiherero bw’ikigo cy’urwunge rw’amashuri rwa Saint Paul.
Mu butumwa yageneye abitabiriye iki gikorwa barimo n’abanyeshuri b’iri shuri, Munyakazi yabibukije ko bakwiye gukangukira kurwanya ibiyobyabwenge kuko bitabaye ibyo bikorwa byose nta cyo byazamarira Abanyarwanda, mu gihe urubyiruko rutazibukiriye ibiyobyabwenge.
Yagize ati “Ugasanga igihugu kiri gushyira imbaraga mu kuturerera abana babaha ubwenge, naho abandi bari kutuzanira ibiyobya bwa bwenge, tugomba gufatanya tukabirwanya, kandi ibiyobyabwenge si urumogi gusa harimo n’aya mayoga atandukanye usanga uwayanyoye yayobewe n’aho aturuka, wamubaza n’amazina y’abana be ntayamenye, yanyura iwe akahahita yahayobewe kubera ko nta bwenge agifite.”
Yunzemo ati “Nimwibaze twebwe twese twarimo dukora umuganda tubaye tumeze uko, ni iki twakwigezaho? uko ibyo abo yabyaye azabarera ate? Ariko noneho ikibabaje ni uko ibyo birimo bigera no mu bana bato, ubwo murumva tubyihoreye igihugu twaba tukiganisha he? mudufashe rero.”
Yabasabye kandi guhererekanya ubu butumwa kugira ngo bafashe bagenzi babo kumva ko ikibazo k’ibiyobyabwenge ari ikibazo cyugarije igihugu, kandi gishobora gukoma mu nkokora gahunda nziza za Leta zigamije iterambere ry’abaturage, ndetse n’amashuri yubakwa ntatange umusaruro aba yitezweho.
Bamwe mu baturage baganiriye n’Imvaho Nshya, bemeza ko ikibazo k’ikoreshwa ry’ibiyobyabwenge kibangamira iterambere ry’abaturage ariko bagahamya ko hari intambwe ishimishije yatewe mu kubirwanya.
Gahongayire Ancille, aganira n’Imvaho Nshya yagize ati “Mu by’ukuri ibiyobyabwenge bizwi cyane ni biriya biyoga bikunda kugaragara mu cyaro kandi koko abakundaga kubinywa wabonaga barushaho kugenda bata umutwe nk’uko Umuyobozi yavugaga, ku buryo natwe dushyikiye ko bikwiye gucika.
Hari igihe wabonaga abantu bamaze kuba imbata y’ibyo biyoga babyuka babinywa, ariko ubu ubona ko inzego z’ubuyobozi zabihagurukiye ku buryo hari ikizere ko byanze bikunze bizacika.”
Uyu muturage kimwe n’abandi baganiriye n’Imvaho Nshya, bemeza ko inzoga z’inkorano ziza ku isonga mu bwoko bw’ibiyobyabwenge bazi bikoreshwa na bagenzi babo, ndetse bagahamya ko akenshi bikunda kunyobwa n’abaturage bafite amikoro make ariko bose bagahamya ko hashyizweho ingamba zo kubirwanya ku buryo bemeza ko bitagikunze kuboneka nk’uko byahoze.


text:
Umugambi wo kwica jenerali Kayumba Nyamwasa
- Allo !
- Bite ?
- Hen ni byiza ! Maze kuvugana n'aba basore banjye, haa, yeeh!
- "Nawe ugire amarenga ashoboka, ugire amarenga ashoboka"
- Huun
- Twavuganye, bagira kuri ntuza, barambwira bati ni ibintu byoroshye aliko, ndababwira nti aliko dukeneye emergency; Barambwira bati emergency nta kibazo, mbabwira area iyo ari yo, barambwira bati iyo area ntabwo yoroshye irimo na ntuza security ikomeye cyane kubera ibi by'umupira.
- Ya
- Tugerageza kuvugana ku ntuza ku giciro cya biriya
- Hun
- Hun
- Cy'amamodoka yo gukodesha mu mupira?
- Hun
- Hun
- Ya, so bo barambwira bati uko byagenda, byaba 250 twarangiza ugahita uduhereza. Ndababwira nti aliko ni ibintu bishakwa uyu munsi byibuze. Nti kandi jyewe ndi garantie biramutse binaniranye mwankoresha icyo mushaka barambwira bati se wowe twa baranseka bati wowe hari ugukeneye? hun
- None se urumva byagenda bite? Na bo barebe situwesheni uko imeze
- Yaa, bambwiye ngo sinongere no kubahamagara rwose niba, bambwiye bati 250, tugakora ibyo dukora, akazi kawe karangira ugahita uduhereza indi, tutikomereza ati nawe uhibereye, so atali ibyo…
- Ngo, ngo mu, ngo
- Hun
- Ngw'iki?
- Barashaka 250 mbere y'uko
- Ngo 250 hanyuma?
- Barangiza akazi nkabaha indi
- Ukabaha izindi? Ni nk'aho abantu bavuze 500?
- Yee, aliko ni ukubanza umuntu akaba 250 y'akazi, bakagakora, ayo yandi umuntu akayabaha nyuma
- Ah ayo nga ntabwo bishoboka, none se wayabagezaho gute?
- Hun! Karangiye?
- Iyo wumva, nabo bakwiye kurora, none se hagati y'uyu munsi n'ejo, anything can happen!Na bo bagomba ku
- Naa.. nabibasobanuriye barambwira bati ibyo ntabwo bibareba, nzabashake mfite ibyo bakeneye nimba ntabifite sinzongere kubahamagara ahubwo mbabwira ibyo bintu. So ndabihorera nanjye nanga gukomeza kuskasinga ibintu byinshi na bo kuli telephone. Sinzi. Sinzi rero kuko nababwiye barambwira bati ibintu byo muri hospital n'iki wowe urashaka kubyita ibintu byoroshye, nah aba hari za kamerazi hari ibiki? Ndababwira ntabwo byoroshye ndabizi aliko icyo nshaka ni uko birangira ndabaha garantie. Garantie yihe? Ndababwira nti jyewe bidashobotse munkoreshe icyo mushaka. Barambwira bati wowe ntawe ugukeneye rwose. Barananseka cyane. So
- Huun
- Huun. Yaaa hun sinzi rero uko tubigenza
- It'is very stricky
- Ngira ngo nanjye ntago nakomeza kwishyira kuri aba bantu mbahamagara, nabonye nkira ba bandi ba mbere aba bo simbizi, ntabwo nshaka kujya muri byinshi ntazi uko ndiburangize, bitanzanira ibibazo. Ubu simbizi.
- Iyaba wabonaga ukuntu kuzana messager rwose jyewe ndumva ibyo ng'ibyo nta n'ubwo byakabaye ikibazo, ikibazo ni ukuzana messager.
- Aliko iyi ni case ili emergency ishobora gufata umuntu aga.....
- None se emergency wayikora ute ? ubwo se emergency bivuze iki ? erega, emergency, ni byo nkubwira, messanger, ikibazo ni uko muntu messanger yahagera.
- Sinzi; dore uyu munsi ni ku cyumweru,
- Huun
- You cannot mobilize..........
- Sinzi uko wabigenza rwose, aliko ubishoboye wafata umuntu ukamushyira ku ndege ibintu tukabirangiza, kuko bizagera ahantu…
- Ibyo ng'ibyo erega ntabwo ali cyo kibazo, ibyo ng'ibyo ntabwo ali cyo kibazo ahubwo ni uko ali ku cyumweru
- Aliko, ho, ku cyumweru aliko ziragira, ziragenda, yakoresha Kenya Airways n'iki ibintu nk'ibyo
- Erega icyo nkubwira, how to m , hari ukuntu amategeko aba ateye ku buryo kubona ibyo bintu byose
- Yaa, so ngira ngo, ngira ngo tubihorere turebe na result bari butange hano, turebe uko bimeze simbizi, kuko sinshaka kongera kubahamagara n'ikintu cyo kudiskasinga na bo.
- Reka nze ngerageze aliko icyo ni cyo kibazo rwose
- Ngira ngo gerageza urebe ubwo gewe ngiye gusubira iriya
- Reka ngerageze ndebe, uraza gushakisha ukuntu twavugana
- Naza gushakisha ryali?
- None se ubu ngiye kwiruka
- Kuko hano sinzi igihe turi buhavire, ntabwo nzi igihe turi buhavire rwose.
- Murahava nijoro?
- Nijoro twahavuye mu sa, after midinight
- Hun
- Hun
- Ubu ng'ubu utekereza ko muri buhave ryali?
- Sinzi, sinzi ndagira, aa, ndakumenyesha. Ngira ngo reka tubanze turebe results nizimara gusohoka ndagushaka nkubwire
- Hun
- Uraza no kuduha igishushanyo
- Ok ! Ok sir!


text:
Isomo rya 1: Ibyakozwe n’Intumwa 6, 1-7
Muri iyo minsi, umubare w’abigishwa ukomeza kwiyongera; nuko abavugaga ikigereki muri bo batangira kwinubira Abahebureyi, kuko abapfakazi babo batitabwagaho uko bikwiye mu igabura rya buri munsi. Nuko ba Cumi na babiri bahamagaza ikoraniro ry’abigishwa, barababwira bati «Ntibikwiye ko tureka ijambo ry’Imana ngo tujye mu byo kugabura. None rero bavandimwe, nimwishakemo abagabo barindwi b’inyangamugayo, buzuye Roho Mutagatifu n’ubuhanga, maze tubashinge uwo murimo. Naho twebwe tuzagumya kwibanda ubudahwema ku isengesho, no ku murimo wo kwigisha ijambo ry’Imana.» Iyo nama ishimisha ikoraniro ryose ; batora Sitefano, umuntu wuzuye ukwemera na Roho Mutagatifu, batora na Filipo na Porokori, Nikanori na Timoni, Parumena na Nikola wo muri Antiyokiya, wari umuyoboke w’idini ry’Abayahudi. Maze babashyira Intumwa ; zimaze kubasabira zibaramburiraho ibiganza. Nuko ijambo ry’Imana rikomeza gukwira hose, umubare w’abigishwa urushaho kwiyongera i Yeruzalemu, ndetse n’abaherezabitambo benshi bayoboka ukwemera.
Zaburi ya 32 (33), 1-2, 4-5, 18-19
R/ Uhoraho, ineza yawe iraduhoreho,nk’uko amizero yacu agushingiyeho.
Ntungane, nimukomere amashyi Uhoraho !
Abantu b’umutima uboneye bakwiye kumusingiza.
Nimusingize Uhoraho mucuranga icyembe,
munamucurangire inanga y’imirya cumi.
Kuko ijambo ry’Uhoraho ari intagorama,
n’ibikorwa bye byose bikaba indahinyuka.
Akunda ubutungane n’ubutabera,
isi yizuye ineza y’Uhoraho.
Uhoraho ni we uragira abamwubaha,
akita ku biringira impuhwe ze,
kugira ngo abakize urupfu,
anababesheho mu gihe cy’inzara.
Ivanjili ya Mutagatifu Yohani 6, 16-21
Igihe Yezu yari amaze gutubura imigati, bugorobye abigishwa be baramanuka no ku nkombe y’inyanja. Bajya mu bwato berekeza hakurya y’inyanja, ahagana i Kafarinawumu, nuko bubiriraho kandi Yezu atarabageraho. Hahuha umuyaga mwinshi, inyanja yitera hejuru. Bamaze kugashya ahantu h’amasitadi makumyabiri n’atanu cyangwa mirongo itatu, babona Yezu agenda ku nyanja, ageze hafi y’ubwato. Ubwoba burabataha. Ni bwo Yezu ababwiye ati « Nimuhumure, ni jye.» Bashatse kumushyira mu bwato, babona ubwato bugeze ku mwaro aho bajyaga.


text:
Urubuga rwa the gospel coalition ruragaragaza icyo bibiliya ivuga kuri gatanya no kuba abashakanye nyuma yo gutana bakongera gushaka.
Mubyiyumviro bya benshi bumva ko hari ibindi bintu byagakwiye gukorwa birenze guhubukira gutana kw’abashakanye no gushaka undi mwakubakana urundi rugo.
Ibi bituma bamwe mu bashakanye babaho mu buzima bwo guhohoterwa no kubaho mu mubano mubi w’abo bashakanye, bamwe bakaba banahitanwa nabo bashakanye mu rwego rwo kwirinda ikimwaro no kuba yahesha isura mbi Itorero yasezeraniyemo.
Abapasteri n’abakuru bo mu Itorero bafite inshingano zo kwigisha abakristo icyo bibiliya ivuga ku kunga ,kuyobora ,gukosora ibitagenda neza,n’imyitwarire myiza yagakwiye kuranga abashakanye.
Mugutanga izi nyigisho za bibiliya zirebana na gatanya ndetse no kuba abatandukanye bakongera gushaka, abapasteri n’abakuru mu nsengero bagakwiye gutangirira mu nyigisho ya bibiliya dusanga mu gitabo cya Matayo 19:3-9
Abafarisayo baza aho ari baramugerageza ,baramubaza bati “mbese amategeko yemera ko umuntu asenda umugore we amuhora ikintu cyose?
Nawe arabasubiza ati “ntimwari mwasoma ko Iyabaremye mbere yaremye umugabo n’umugore, ikababwira iti”nicyo gituma umuntu azasiga se na nyina akabana n’umugore we akaramata, bombi bakaba umubiri umwe? bituma batakiri, babiri ahubwo babaye umubiri umwe. Nuko icyo Imana yateranyirije hamwe umuntu ntakagitandukanye.”
Baramubaza bati “niba ari uko ,ni iki cyatumye Mose ategeka ko umugabo aha umugore urwandiko rwo kumusenda abone uko yamwirukana?” arabasubiza ati “ Mose yabemereye gusenda abagore banyu kuko imitima yanyu inangiye, ariko uhereye mbere hose ntibyari bimeze bityo. Ariko ndababwira yuko umuntu wese uzasenda umugore we atamuhora gusambana, akarongora undi azaba asambanye. Kandi ucyura uwasenzwe nawe aba asambanye.”
Bibiliya ikomeza ibivugaho no mu gitabo cy’Abalewi.
Umuntu nasambanya umuja w’imbata utacunguwe, utahawe umudendezo yarasabwe n’undi mugabo, bazahanwe ibihano batabishe kuko uwo yari atari uwumudendezo,…(Abalewi 18:20-24).
Ese gatanya yaba yemewe muri ibyo byavuzwe haruguru?
Abafarisayo batekerezaga ko gatanya yemewe kandi ko yategetswe mu cyanditswe, ariko Yesu yabasubije arasa kuntego muri matayo 19:7 aho abafarisayo bamugerageje bamubaza bati”niba ari uko ,ni iki cyatumye Mose ategeka ko umugabo aha umugore urwandiko rwo kumusenda abone uko yamwirukana?”
Yesu yabakosoye ababwira ati“ Mose yabemereye gusenda abagore banyu kuko imitima yanyu inangiye, ariko uhereye mbere hose ntibyari bimeze bityo.
Bibilya ntabwo itegeka gatanya. ahubwo yemera gatanya bitewe n’impamvu runaka, bitewe nimitama yabantu yinangiye, Imitima yinangiye ituma abantu bahera mubyaha kandi ntibagire kubabarirana mu mitima yabo.
Ariko kuba umukristo ni ukugira umutima mushya, woroheje kandi wuzuye Mwuka Wera. Umutima nkuwo ugendera mucyerekezo cya Yesu Kristo, kandi uba witeguye no kubabarira abavandimwe mu gihe baguye mubyaha.
Mubyukuri ntacyatuma umukristo wavutse bwa kabiri atandukana nuwo bashakanye,Kubw’ubuntu bw’Imana bashobora guhinduka bakana babarirana.


text:
Umuhanzi w’ indirimbo zihimbaza Imana yavuze ko Yesu yafashwe n’abatambyi mu gihe yago mbaga gufatwa n’abapolisi bisobanura akarengane gakomeye Umwami Yesu yagiriwe ubwo bamubambaga ku musaraba.
Ibi yabitangaje kuri uyu wa kane taliki ya 14 Werurwe ,ubwo yasobanuraga byinshi ku ndirimbo ye nshya y’amashusho aherutse gusohora kuwa kabiri w’iki cyumweru yitwa” Umugoroba” ivuga cyane ku rupfu rwa Yesu Kristo.
Mu kiganiro umuhanzi Bigizi Gentil yagiranye n’umunyamakuru w’Isezerano.com,yatanze ibisobanuro byimbitse kuri iyi ndirimbo ,aho yavuze ko yayihimbye kubera iyi minsi turimo yegereje Pasika , ari nawo munsi mukuru twibukaho izuka rya Yesu Kristo.
Yagize ati :indirimbo”Umugoroba” ni iya Pasika kubera ko Pasika yegereje,gusa impamvu nayise”umugoroba” ni uko mu mategeko y’abayuda ntago byari byemewe ko bafata umuntu saa kumi n’ebyiri zirenga ,ariko mu by’ukuri Yesu we bamufashe mu masaha ya nimugoroba kandi bitari byemewe.
Uyu muhanzi w’indirimbo zihimbaza Imana yakomeje avuga icyo yashakaga kwigisha abantu muri iyi ndirimbo”Umugoroba” , ko ari ukubereka akarengane Yesu yagiriwe,anifuriza abantu kwongera gukunda Yesu.
Ati :”icyo nashakaga kwigisha abantu kuri pasika ni ukubereka akarengane Yesu yarenganye .Niba hari umugabo warenganye ku bwawe no ku bwanjye ni Yesu,aho yafashwe n’abatambyi bakuru mu mwanya wa Polisi”.
Umuhanzi Bigizi Gentil ni umuhanzi uzwi cyane mu ndirimbo zo kuramya no guhimbaza Imana,wamenyekanye mu ndirimbo ze nziza zirimo iyitwa”Imvugo yiwe ni ihame”yakunzwe n’abanyarwanda batari bake.


text:
Kirehe: Hakozwe umuganda wo gukumira isuri imaze kwangiza hegitari 600
Yanditswe na MANISHIMWE NOËL
Ubuyobozi bw’Intara y’Iburasirazuba n’inzego z’umutekano bafatanyije n’abaturage mu muganda wo gucukura imirwanyasuri ku buso busaga hegitari 5 mu Mudugudu wa Kagese II, mu kagari ka Kagese, mu murenge wa Nasho mu karere ka Kirehe.
Ubuyobozi bw’Umurenge wa Nasho buvuga ko imvura yatangiye kugwa cyane mu ntangiriro z’uyu mwaka wa 2018, kugeza mu mpera z’ukwezi kwa Mata 2018, isuri ikaba imaze kwangiza imyaka ihinze ku buso busaga hegitari 600.
Mufulukye Fred, Guverineri w’Intara y’Iburasirazuba wifatanyije n’abaturage b’i Nasho mu muganda, yabasabye kugira uruhare runini mu gukumira isuri n’ibiza muri rusange, bafata amazi y’imvura mu buryo bushoboka.
Ati “Ni byiza ko tugira uruhare mu gukumira ibiza, by’umwihariko aya mazi y’imvura arimo kubangiriza imyaka mwahinze, nta bwo twifuza ko bikomeza kubaho.
Ni yo mpamvu namwe tubasaba ko buri wese yagira uruhare mu gukumira ingaruka z’ibiza. Nk’uko uyu munsi twafatanyije namwe mu muganda, tugacukura imirwanyasuri, namwe ubwanyu mu bushobozi bwanyu buri wese yabikora, ahakenewe izindi mbaraga, na bwo tugafatanya”.
Abaturage bo mu kagari ka Kagese babwiye Imvaho Nshya ko bagerageza kurwanya isuri ariko ngo amazi y’imvura bavuga ko idasanzwe irimo kugwa muri iki gihembwe k’ihinga cya 2018 B, kuyafata basanga bikeneye izindi mbaraga bo badafite; nk’uko bivugwa na Bampire Maria.
Ati “Iyi mvura irimo kugwa mu buryo budasanzwe, nk’ubu twagerageje gucukura imirwanyasuri, mu masambu yacu, ubundi bakatubwira gutera ibyatsi n’ibiti bifata amazi, ariko imvura irimo kugwa muri iki gihe ibyo byose irabirenga.
Imisozi yarayitenguye, epfo mu kibaya abahinze yaba ibigori, amasaka n’ibishyimbo, bamwe ntibazasarura kuko ibyo isuri itatabye yarabitembanye, ibindi irabirengera. Tubona hakenewe umushinga munini Leta yaduha, na ho twe nk’abaturage aya mazi nta bwo twayashobora. Ahubwo yazaduteza ubukene”.
Umuyobozi w’Akarere ka Kirehe Muzungu Gerald yabwiye Imvaho Nshya ko mu mirenge 12 igize aka karere, uwa Nasho uri mu yibasiwe cyane n’ibiza ahanini biterwa n’imvura nyinshi igwa muri iki gihe, gusa ngo harimo gufatwa ingamba zo kubikumira ku buryo burambye.
Ati “Hashyizweho uburyo bwo gufata amazi akajya ayoborwa mu miringoti, ikayageza ku kiyaga adasandaye mu mirima y’abaturage cyangwa mu ngo zabo. Ubu hari umushinga uhari turimo gufashwamo n’Inkeragutabara, aho amazi azajya afatwa kugeza ubu azajya mu kiyaga cya Cyambwe”.
Meya Muzungu avuga ko uwo mushinga wateguwe na Leta y’u Rwanda, kugeza ubu wanditse ndetse wakorewe inyigo ufite ingengo y’imari ya miliyari 5 z’amafaranga y’u Rwanda.
Avuga ko kugeza ubu (muri Mata 2018) ingengo y’imari yahise iboneka ari iy’amafaranga angana na miliyoni 500, ari nayo yatangiranye n’ibyo bikorwa byo gufata ayo mazi y’imvura birimo gukorwa ku bufatanye n’Inkeragutabara.


text:
Posté ce 27.01.2011
I. Gito cyanjye
Gito cyanjye mbwira ni Pasikali Ntiharabayo. Ejobundi le 25 Mutarama 2011 yafashe ikiri padiri Théophile Murengerantwari, ikiri Padiri Thomas Nahimana, nanjye atwandikira ikibaruwa ngo cyo kutuburira (mise en garde). Icyo kibaruwa, muragisanga mu nyomeko (annexe) ya mbere y’iyi nyandiko. Ubu ni bwo mbonye akanya ko kumusubiza.
II. Gito cy’undi
Gito cy’undi ni undi wese waba atekereza nka Pasikali. Nkomeje kwizera ko abatekereza nka we ari bake cyane. Gito cy’undi kandi ni ukoresha Pasikali. Ni ukuvuga uwaba yaramutumye ngo atwandikire kiriya kibaruwa cg. umukoresha wamuhaye akazi. Numvise ko yaba akora mu cyama, mu nzego zacyo zishinzwe iperereza ; ariko nta gihamya mbifitiye. Ndagirango n’uwo Gito cy’undi na we yumvireho kuko nta muntu watekereza nka Pasikali, nta muntu wamutuma, kireka utamuzi. Simvuze ngo uwamuhaye akazi ahereko amwirukana, gusa ndagirango amenye Pasikali uwo ari we kugirango ejo atazatungurwa. Kumenya ibigwi bya Pasikali bisaba gusoma ibyamwanditsweho na Yustini Nturanyenabo ku wa 6 le 20 Ugushyingo 2010, ubwo Pasikali yari amaze guhabwa ijambo kuri BBC, agasobanura ko ingabo za Kagame nta bantu zishe muri Kongo. Ibyamwanditweho icyo gihe, murabisanga ku nyomeko ya 2 y’iyi nyandiko. Biteye ubwoba, ariko ntibihagije kugirango umenye Pasikali uwo ari we.
III. Pasikali ni muntu ki ?
Pasikali Ntiharabayo ni mwene Silasi Nsazurwimo, akaba murumuna wa padiri Bujeni Dusabirema, umukuru wa paruwasi ya Mibirizi. Bakomoka i Mukoma mu cyahoze ari komini Gafunzo, perefegitura ya Cyangugu ; uretse ko ubu umusaza Silasi afungiye i Cyangugu, naho umukecuru akaba atuye ahitwa ku Kadashya, hafi y’i Kamembe mu mugi wa Cyangugu. Ibyo ariko ntibihagije kugirango umuntu abe yavuga ko azi neza Pasikali Ntiharabayo.
Mu muco no mu mvugo ya kinyarwanda, Pasikali ni bene wa muntu bita “Umwana gito, Bangamwabo, Karyababo” cg. se birya bavuga ngo “akamasa kazamara inka kazivukamo”. Ikiruseho ariko, ni birya bavuga mu kinyarwanda ngo “nta muryango utagira ikigoryi” kandi ngo “ibyaye ikiboze irakirigata”. Muri Bibiliya, mu Isezerano rishya, Pasikali yagereranywa na Yuda Iskariyoti igihe Yezu avuga ngo “Umwana w’umuntu aragiye; ariko ariyimbire umwana nyakuvukira kubura uko yigira wamugambaniye. Icyajyaga kuruta kuri we ni uko atari kuvuka” (Mt 26, 24). Sinifuza kuvuga muri iyi nyandiko impamvu Pasikali ameze nka Yuda ; ahubwo n’ubwo batabinsabye, ndagirango nshingane ababyeyi n’abavandimwe be, kuko no kubica, yabica. Ni ikivume, ariko nanone ntawe uvuma iritararenga. Hari ubwo yakwihana, ntazapfe urwa Yuda (Int 1,18).^
IV. Mbwire Gito cyanjye, Gito cy’undi yumvireho
Umuntu wese agira uburenganzira avukana. Nta wundi muntu ubumuha, nta n’ubwo ari Leta ibumuha. Leta ishinzwe ahubwo kububungabunga no guteza imbere ubusugire bwabwo. Bumwe muri ubwo burenganzira ni uko buri wese ashobora kuba aho ashatse, atari mu gihugu cye gusa, ahubwo no ku isi yose. Iyo Gito cyanjye amenya kandi akazirikana ko ubwo burenganzira bubaho, ntiyari kwirirwa ata igihe avuga “iby’inka yarembye”. Na Gito cy’undi yumvireho. Ubundi burenganzira umuntu avukana ni ubwo kuvuga icyo atekereza, cyane cyane iyo agamije icyiza. Ni byo Yezu yabwiye umugaragu w’umuherezabitambo mukuru ati “niba mvuze nabi, garagaza ikibi mvuze ; niba kandi mvuze neza, unkubitiye iki?”(Yh 18,23). Gito cyanjye rero, nawe Gito cy’undi, mufite uburenganzira bwo kuvuga ko mu Rwanda nta kibazo na kimwe gihari. Mumenye ariko ko n’undi wese afite uburenganzira bwo kuvuga ko hari ibibazo, akabitangira ibimenyetso kandi akerekana uko abona byakemurwa. Ibyo ni byo bita “kungurana ibitekerezo, gushyikirana, kujya inama, kwimiriza imbere ineza y’Urwanda n’iy’Abanyarwanda”. Iyo abo wifatiye mu gahanga bandika cg. bagatanga ibiganiro, ni icyo baba bagamije. Gito cyanjye, nawe Gito cy’undi, muzabyumva ryari? Ubanza inzira ikiri ndende! …..
Rwa twese (jeudi, 10 mars 2011 22:42)
Kagame ni ikigarasha gikuru! Murigande ni butuyu!
xxxx (samedi, 19 février 2011 18:13)
Muzanezwa n’iki koko? Ibikorwa bituma abanyarwanda
batera imbere ntimubyishimira ahubwo mushimishwa n’uko byasenyuka.
Harya ngo ubuze icyo anenga inka aravugango dure igicebe cyayo? Ntacyo Perezida atakoze ngo abanyarwanda bagire imibereho myiza ariko ntawuneza rubanda koko. Usibyeko hariho abayobozi bamwe bamuvangira Urugero nikuriya muminisitiri w’urubyiruko uherutse kwegura, nkumunyamabanguhoraho muri minisiteri y’ubuzima wica akiza ibi akabayarabihereye kera ari muri CNLS kugeza n’ubu agikomeje ndetse n’abandi nkawe nibo bavangira politiki y’igihugu


text:
“Interahamwe zirica ariko Inkotanyi zirabaga” Mgr Simaragde Mbonyintege wa Diocese ya Kabgayi.
Iyi ni ifoto yakozwe(montage) yerekana ko Kagame ari umwicanyi kabuhariwe.
Gusubiza Tom Ndahiro ni “uguta inyuma ya Huye” ; ariko reka dupfe kumusubiza kuko “Ntawe uvuma iritararenga”, ahari yagira icyo yitoreramo. Turamusubiza tumwibutsa we ubwe, twibutsa abasomyi n’abakunzi b’urubuga Leprophete-Umuhanuzi ibi bikurikira :
1. Nk’uko Padiri Thomas Nahimana yabyanditse mu nyandiko ye yise “N’ububasha bw’ikuzimu ntibuteze gutsinda Kiliziya…. (Mt 16,18)” yasohotse ku urubuga Leprophete ku italiki ya 05 Gicurasi 2011, dore icyo Tom Ndahiro apfa na Kiliziya Gatolika :
“Tom Ndahiro afite aho yavomye urwango afitiye Abapadiri. Ibya Tom Ndahiro ubyumvise wese ntibyabura kumubabaza. Ni inkuru itazwi na benshi, reka tuyitangaze, ubwo igihe cyayo kirageze. Umuryango we ukomoka muri Diyosezi ya Kibungo. Ababyeyi be bari abakirisitu gatolika b’imena. Ndetse se umubyara yakoraga kuri paruwasi bikamufasha kubona udufaranga two gutunga umuryango we. Gusa rero uwo musaza yaje kugira igishuko aterura amafaranga ya paruwasi yari agenewe gufasha abakene. Padiri mukuru byaramubabaje cyane kuko yakundaga uwo musaza ariko kubera ko uwo musaza atashatse gusubiza amafaranga y’abakene yibye, Padiri mukuru yafashe icyemezo cyo kumusezerera ku kazi. Icyakurikiyeho ni uko uwo muryango wagize ibibazo by’ubukungu, maze si ugukena uratindahara ! Icyo kimwaro cyateye abo muri uwo muryango guhindura idini no kwanga kiliziya gatolika urunuka, bagahora bayivuga nabi mbese mu buryo bwo kwikura mu isoni. Ushaka kumva aho Tom Ndahiro akomora ubukana atahwemye kugaragariza Kiliziya gatolika yahera aho. Sijye wahera.
Icyitonderwa: Ntitwiriwe tuvuga utuntu twose (détails) nk’amazina y’abantu n’ay’ahantu kugira ngo hatagira uwo bibangamira. Ariko ushaka kubimenya neza azabibaze Tom Ndahiro cyangwa se natwe twazabimugezaho”.
Nta cyiza rero Tom Ndahiro ashobora kwifuriza Kiliziya Gatolika. Abonye uburyo ateranya abayigize, cyane cyane abayayiyobora, yaba ari hafi kugera ku ntego ye yo kuyisenya. Amahirwe yose ni uko atazabishobora.
2. “Interahamwe zirica, ariko Inkotanyi zo zikabaga”. Ibi ni ibyanditswe ku buryo budashidikanywa na Musenyeri Smaragde Mbonyintege, umwepiskopi wa diyosezi ya Kabgayi. Kuki tutigeze twumva Tom Ndahiro amwagana na rimwe ? Ibyo Padiri Fortunatus Rudakemwa yaba yaranditse birusha biriya ingufu ni ibihe ? Ngibi :
“Ikibazo cyo mu Rwanda si Abahutu, ikibazo ni Interahamwe. Kandi Abahutu bose si Interahamwe. Ikibazo si Abatutsi, ikibazo ni imburagasani z’Inyenzi-Inkontanyi. Kandi Abatutsi bose si Inkotanyi. Mu mateka ya vuba aha y’Urwanda, Interahamwe zishe Abatutsi benshi zitaretse n’Abahutu. Ariko rero, Inkotanyi nazo zishe Abahutu benshi b’inzirakarengane, zitaretse n’Abatutsi bamwe na bamwe. Niba utabizi, amateka ya vuba aha y’Urwanda yarakwihishe”.
Tom Ndahiro, umuhakanyi w’inzobere mu kuvanga amasaka n’amasakaramentu, ahamya ko Padiri Rudakemwa yanditse ziriya nteruro muri Dusangirijambo yitwa“Uhoraho Imana arababarira bitavugwa” ku wa 20 Gashyantare 2012. Arigiza nkana abeshya kugirango abasomyi bakeke ko hari icyo Ijambo ry’Imana rimubwiye. Rubanda bakinisha byinshi. Ntayobewe ko Padiri Rudakemwa yanditse biriya muri Gicurasi 2011, ubwo yatangazaga mu byiciro 3 inyandiko yise “Nganire na Yohani Ndorimana. Ukomye urusyo akoma n’ingasire”. Icyo gihe Ndorimana yari akiri padiri, ariko ari mu marembera yenda kuvamo, kandi agashaka gusiga yanduranije.
Igitekerezo nyamukuru cya padiri Rudakemwa cyari uko abicanyi bose bagomba guhanwa cyangwa se bakagirirwa imbabazi, bamaze kwemera icyaha cyabo no gusaba izo mbabazi nyine.
Tom natubwire niba umuntu yise Interahamwe “Imburagasani” yaba aciye igihugu umugongo cyangwa inka amabere. Narangiza, adusobanurire niba umwicanyi atari nk’undi. Kireka ahari icyaha cyaba ari ukwica Umutusti gusa, naho kwica Umuhutu, Umutwa, Umuzungu cyangwa umunyamahanga bikaba “ubutwari no gukunda igihugu”.
Ubwanditsi bwa Leprophete-Umuhanuzi
Byakuwe ku Rubuga Leprophete-Umuhanuzi


text:
Mu Rwanda,abanyarwandakazi batuye mu cyaro bagira umuco wo kuboha imisambi n’ibirago,ni imirimo ihuza abana b’abakobwa cyane bari mu kigero kimwe,bakaboha,bakagurizanya.Ibirago cyangwa imisambi bifasha abakobwa bagiye gushyingirwa kubona ibishyingirwa,mu byo yitwaza haba harimo ibirago n’imisambi.Kandi nabakuze babizi baraboha mu ngo zabo.
Mu mashuri abanza basabaga abana kwerekana kugirango bamuhe amanota,abakobwa berekanaga ibirago.Ibirago kandi mu Rwanda babishyira mu ngombyi z’abarwayi,abantu babyicaraho iyo bari mu rugo,bari kurya,ahandi usanga babishyize mu ruganiriro.
Dore inzego 5 zo kubona ikirago cyangwa umusambi
1. Kujya guca ubusuna cyangwa urukanganga
Imisambi bayiboha mu busuna n'urukanganga hari ndetse n’abakoresha ibirere bitewe n’ubushobozi bwabo.Ubusuna n’urukanganga biba mu bishanga.Kuburyo mu gihe cy’impeshyi abantu baba bari kujya guca ubwatsi bwo kubohesha.
2. kwanika ubusuna/urukanganga
Iyo bamaze kubuca habaho no kubuhonda,bakoresha impondesho,abahungu bagafasha bashiki babo guhonda ubwo bwatsi,gusa hari n'abakobwa babwihondera.Bakabuhonda maze bakabwanika maze bakabubika bwumye.
3. Gutekereza icyo kuboha.
Iyo bamaze kubona ubwatsi,batekereza umunsi bazatangiriraho kuboha,agahitamo nimba ashaka kuboha umusambi cyangwa ikirago,azashyiramo amabara ameze gute?kizareshya gute? ni cyo kwicaraho bisanzwe cyangwa ni cyo gukoresha mu birori?Ashobora no kujya guca ubwatsi yararangije guhitamo icyo azaboha.
4. Kuboha
Gutangira kuboha,umuntu abanza guboha imibanga aba ari ibiri uzajya ku ntangiriro imwe n’undi ukajya aho inge zisorezwaho,muri rusange umubanga uba uri ku mpande zombi,… nyuma akabona ubutondera ingege ya mbere,gutongera ikirago cyangwa umusambi ,igahera ku mubanga w’uruhande rumwe ukazasorezwa ku mubanga w’urundi ruhande haba hariho ibuye rifashe kugirango kirambuke kitazitambika.
Mu kuboha bakoresha ibintu bitandukane,imigwegwe,imyumviriza,ubutumba,imise,imivumu,imihurahura,ipamba,umushipiri,imifuka.. byose bikaba biterwa n’agace aka n'aka.
Habaho ingege y’umunyana,bayishyira mu kirago cyo mu musambi iyo bashaka kugorora umusambi cg ikirago,baba babona cyabaye umuvure.
Iyo baboha ingege z’iburyo zireba uruhande rumwe n’iz’ibumoso zikareba urundi ruhande ku buryo iyo urebye mu kigago cyangwa umusambi uhita ubona ingege ya gitangiye(umubanga).
5. Gusoza
Ikintu cyose watangiye uba ugomba ku gisoza,imisambi cyangwa ibirago biba bifite ukuntu bisozejwe,ingege za nyuma ziba ari ebyiri zegeranye cyane,zikomeye.Maze bazirangiza bagakata ibiba bisigaye ku ruhande,bakagipfura utwatsi tuba turiho n'ibindi bituma kigaragara neza.
Dore agasambi kari karimo kubohwa na Nyirigena wiga mu wa mbere mu mashuri abanza ya Kivumo(Muhanga),umubyeyi we yahisemo gutangira kwigisha umwana we w’umukobwa kuboha.
Icyo nabambwira n’uko kuboha n’ibikoresho bakoresha bigiye bitandukanye mu duce dutandukanye tw’igihugu.Mu majyepfo uko baboha n’ibyo bakoresha bitandukanye n’ibyo mu majyaruguru.Gusa bose bahuriza kuba ari imisambi cyangwa ibirago.
Ikibazo gihari ni uko abanyarwandakazi benshi basigaye bahitamo kujya kubigura aho kubyibohera, byazaba ari ikibazo gikomeye mu myaka iri mbere.


text:
Umwami
Umwami ni izina ryicyubahiro mu bice by'Afurika y'iburasirazuba ndetse niyo hagati. Iri zina risobanura umutware mubwoko bwindimi zitwa bantu. Iri zina kandi ryakoreshejwe mu mateka n'abami mu bihugu byinshi bya Afurika, kandi n'ubu riracyakoreshwa ku bami gakondo cyangwa abategetsi b'uturere mu bihugu byinshi byo muri Afurika.
Umutware w'ubwoko[edit | edit source]
Mu ndimi nyinshi zo muri aka gace,harimo ikirundi,ikinyarwanda,nizindi- ijambo mwami rivuze"Umutware w'ubwoko". Iri rero rikoreshwa nk'inyito ku mutware wese muri izi nce.
Byongeye ho, mwami bisobanura "umutware" cyangwa " umugabo " mu rurimi rw'ikigande . Ikoreshwa nk'izina ry'umuyobozi mukuru mu batware bavuga ururimi rw'ikigande hirya no hino mu karere k'ibiyaga bigari bya Afurika, nubwo ishobora no gukoreshwa nk'icyubahiro rusange ku bagabo, kimwe n'icyongereza Bwana
Abatware gakondo ba Lenje nabanya Ila bo muri Zambiya, hamwe nabanya Tonga bo muri Zambiya na Zimbabwe nabo bakoresha icyubahiro.
Umwami[edit | edit source]
Mu Bwami bw'u Rwanda, Umwami w'u Rwanda yari azwi ku izina rya mwami ( abami mwu bwinshi ). Kuva mu 1961, igihugu cyayobowe na perezida w'u Rwanda .
Ubwami bw'Uburundi bwategekwaga n'abami bitwaga mwami, hagakurikiraho rimwe mu mazina ane ya regnal yakurikiyeho. Perezida w'Uburundi yategetse kuva repubulika yatangira mu 1966.
Uhereye mu mwaka wa 2020, ikitwa ubwami bwa Buha,mu gace ka Kigoma mu burengerazuba has tanzania buyobowe n'Umwami uturuka Manyavu,witwa Elifas Robert.
Ubwami gakondo mu ntara ya Kivu y'Amajyaruguru, Kivu y'Amajyepfo, na Maniema muri Repubulika Iharanira Demokarasi ya Kongo bita abayobozi babo gakondo mwami .
Abanya Luhya bo mu burengerazuba bwa Kenya bavuga ko umutegetsi wabo w'ikirenga ari Mwami .


text:
ENTERTAINMENT
Bugesera:Urubyiruko rusaga 150, rwifatanyije na“Youth Alive Organisation”gusangira Noheli n’abana batishoboye
235 total views, 3 views today
Youth alive organisation yifatanyije n’abana barererwa muri “Gasore Serge foundation” iherereye i Ntarama mu karere ka Bugesera. mu rwego rwo kubifuriza Noheli nziza n’umwaka mushya muhire wa 2019.
Ni mu gikorwa kiswe “HEART SIGN’’ Kiba kigamije kwegera abatishoboye cyane bibanda ku bana baba mu bigo by’imfubyi, Mu bitaro,mu Magereza,Ku mihanda,Mu nkambi, ndetse n’ahandi hari abakeneye umutima wa kimuntu.
UMURISA Esther,Washinze Youth Alive Organisation
Aganira n’ikinyamakuru mwambanews.com umuyobozi wa YAO UMURISA Esther, avuga ko nk’urubyiruko bategura igikorwa nk’iki bagamije kwegera abantu bababaye kugira ngo bumve ko batari bonyine.
Agira ati:”Byumwihariko gufasha abababaye ni intego yacu kuko kubaba hafi nabyo bituma bisanzura nabagenzi babo bityo bakumva ko batari bonyine, gukora igikorwa nk’iki nk’urubyiruko bibafasha kwiremera igihugu twifuza.”
GASORE Serge Washinze Foundatio N’uumufasha we
Gasore Serge ni muntu ki?
Gasore Serge avuka i Ntarama mu Karere ka Bugesera ni umwe mu barokotse Jenoside yakorewe Abatutsi, icyo gihe yari afite imyaka umunani. Yanyuze mu buzima bw’inzitane, anasigarana ibikomere byo kwicirwa mu maso abavandimwe be nawe amara igihe mu mirambo n’imivu y’amaraso.
Umuhanzi The Hello yasusurukije, abitabiriye igikorwa cy’umuryango “Gasore Serge Foundation”
GASORE Serge washinze umuryango (GSF) avuga ko yashimiye uru rubyiruko rusaga 150 rwaje kwifatanya nabo mu kwizihiza noheli y’abana.
Agira ati”N’ibyagaciro gakomeye kubona mwaje kwifatanya natwe kuri uyu munsi mukuri nk’uyu, iyo ukoze igikorwa nk’iki, n’abana badafite amikoro n’Imana nayo ibiguhere umugisha.”
GASORE akomeza akangurira abanyarwanda kwita ku burere bw’umwana abashishikariza kumenya ko umwana ariwe Rwanda rw’ejo, bityo rero bagomba ku mukurikirana bamurinda ihohoterwa iryo ariryo ryose, ndetse no kutavutswa uburenganzira bwe.
Abana bishimiye, gusangira Noheli n’umuryango“Gasore Serge Foundation”
Tuyishime kamanzi umwana w’imyaka 8 avuga ko yishimye cyane kuba, yarabonye umuntu umuha Noheli, kandi ko aho barererwa mu kigo cy’imfubyi bahigira byinshi, bijyane no gusi n’uburere mbonera gihugu.
Uko yatangiye kubaka inzu i Ntarama mu Kigo kizwi nka “Gasore Serge Foundation”
Mu 2014 Gasore yanditse igitabo kuri Jenoside yise ‘My Day to Die’ cyagurishijwe cyane. Amafaranga yavuyemo yongereye ku yo yari yarazigamye, atangira kugura ibibanza ahantu hari hasanzwe ari amashyamba.
Yaguze ubutaka, aza kugira ahantu hanini ndetse mu 2016 atangira ibikorwa byo kubaka inzu zitandukanye na byo akabikora uko abonye ubushobozi.
Gasore serge aganira n’abashyitsi batandukanye bari bitabiriye ibi birori
Kugeza ubu amaze kubaka inzu 15 zirimo amashuri y’incuke yigamo abana bo mu miryango ikennye y’i Ntarama, ivuriro ryita ku buzima bwabo umunsi ku munsi rikanafasha n’abandi baturage bahegereye, inzu zifasha kunga imiryango ifitanye amakimbirane, izikorerwamo n’abagore biga imirimo irimo kuboha uduseke no kudoda.
Hakonzwe imyiyereko igamije kwishimana n’abana
Abana bahabarizwa barimo abafite ibibazo, byatumye ashyiraho uburyo babona igikoma, ibiryo ndetse anahororeye inka zitanga amata banywa. Muri iki kigo hororerwa amatungo magufi ari nayo avamo ahabwa abaturage batishoboye buri mwaka.
Ikigo “Gasore Serge Foundation Community” gifite abakozi bahoraho 34 ahemba ku kwezi n’abandi 150 bakora nyakabyizi, bakora imirimo yose.
HARERIMANA Eric
Mwambanews.com
Leave a Reply
Leave a Reply
Mwamba.rw
Mwamba.rw is website that provides you with the latest Celebrity news, Politics, showbiz especially from all nation of E.A.C and all World in General.


text:
Gutinda kubyara ku mubyeyi ugeze igihe bitera umwana we ingaruka zikomeye ndetse zikaba zatuma atakaza ubuzima. Nk’uko tubikesha urubuga rwa internet Wikipedia, ngo gutinda kubyara ku mubyeyi bituma umwana we atabona umwuka wa oxygene uhagije ndetse ibi bigatuma hangirika ibice bikomeye by’umubiri we harimo ibihaha, ubwonko, umwijima, umutima, amara ndetse n’impyiko.Cyakora ngo igice cyangirika kurusha ibindi ni ubwonko, ibi bigatuma agira idindira mu mikurire ndetse n’imitekerereze bitewe no kwangirika k’ubwonko. Uku gutinda kubyara kandi k’umubyeyi ugeze igihe, bituma umwana we abura umwuka byaba biba ku bana bari hagati ya 2 n’10 ku 1000.
Kugabanuka k’umuvuduko w’amaraso ku mubyeyi ngo biri muri bimwe bituma umwana abura umwuka wa oxygene. Ni byiza ko ababyeyi babyarira kwa muganga kugira ngo hageragezwe kongerera umwana umwuka ndetse n’ubundi bufasha bw’ibanze ku bana nkabo bikabongerera amahirwe yo kubaho. Ibi bikazatuma hagabanuka imfu ku bana bari munsi y’imyaka itanu ndetse n’ababyeyi.


text:
Teacher Yvone: Mwarimukazi wamaramaje kurerera u Rwanda
Abantu benshi binubira kuba mwarimu, kubera ko ugereranyije n’ahandi nta mafaranga atubutse aba muri uyu mwuga wo kwigisha, nyamara umwari witwa Uwimbabazi Yvone (Teacher Yvone), yigisha mu ishuri rishya ry’inshuke rya Immanuel School riri mu karere ka Kamonyi, we yumva atabireba.
Mu kiganiro yagiranye n’ikinyamakuru Intego, yavuze ko ashimishwa no guhura n’abana bakamutega amaboko bati ng’uyu umurezi wange.
Twaraganiriye:
Intego: Uretse ko twumvise baguhamagara Teacher, twibwire birambuye?
Teacher Yvone: Nitwa Uwimabazi Yvone, ntuye muri uyu mudugudu wa Muhambara, akagari ka Kabagesera, umurenge wa Runda, nkaba ndi umwarimukazi w’abana b’inshuke bari hagati y’imyaka 3 na 4.
Intego: Ababyeyi benshi dusanze aha ni abagore, byatumye ngira amatsiko yo kumenya impamvu aribo baza ku ishuri gukurikira imyigire y’abana:
Teacher Yvone: Birumvikana burya umubyeyi w’umumama aba ashaka kumenya buri gihe uko umwana amerewe kurusha abagabo.
Abana bakiri batoya rero akenshi bakuda gukurikiranwa na ba nyina kubera impungenge z’uko baba bakiri bato, bareba uko biriwe, n’uwo mutima karemano kuri bo.
Intego: Mbese ugira abana?
Teacher Yvone: Hoya ndacyari ingaragu (single)
Intego: Umaze igihe kingana iki uri mwarimu kuri iri shuri
Teacher Yvone: Maze imyaka ibiri
Intego: Ubu se wigisha ibijyanye n’iki
Teacher Yvone, Nigisha abana b’inshuke mu mwaka wa mbere, tubigisha ubumenyi bw’ibidukikije, imbonezabuzima, imibare, ikinyarwanda, icyongereza, isuku, iby’imirire ndetse no kubana na bagenzi babo.
Intego: Wize ibijyanye no kwigisha?
Teacher Yvone: Yego, nize kwigisha mu ishuri ryisumbuye rya TTC Nyamata.
Intego: Nk’umurezi, iyo abana bakiza kwiga, bwa mbere bafite imyaka 3 na 4, ni iyihe mpinduka ubona iyo mumaranye nk’umwaka.
Teacher Yvonne: Abana iyo bakiza, baba bagoranye hari ababa bakiva ku ibere ako kanya, aribwo abanye n’abandi atamenyereye, batazi ngo mwarimu ni muntu ki, batazi kuvuga n’amazina yabo, ariko igihembwe cya mbere kijya gushira ubona yaramenyereye, ashobora gukina no kuvugana n’abandi.
Hari abaza bavuga ngo ndashaka mama gusa, atazi no kujya ku musarani, ariko umwaka ujya gushira yaramenyereye, bitandukanye n’abana bataje kwiga.
Intego: ku bijyanye n’ikinyabupfura hari abo tubona batukana ku muhanda kandi bakiri bato, ukoresha irihe banga ngo bahinduke iyo baje kwiga?
Teacher Yvone: Kwigisha abana bato bisaba kuba utagira umujinya, ugomba kuba uri umuntu uri free, uhora useka, ubakunda kugira ngo bakwiyumvemo, bakubwire ibitagenda, kandi abikora kuko wirekuye ukareka akakwiyumvamo ukamwereka ko umukunda, ni nabwo umufasha guhinduka bikemera.
Intego: Nk’umukobwa utarashaka birakorohera kugira urukundo ku bana?
Teacher Yvone:Imiterere y’abantu iratandukanye, hari utarabyigeze, ariko nge nsanzwe nkunda abana.
Nge narabyigiye, nakoze stage (kubyimenyereza) ariko kandi nzanabyara, rero ntabwo bigomba kumbangamira.
Intego: Nta gihe winubira nk’imyitwarire y’umwana, akwitumyeho cyangwa akoze ikosa ukarakara?
Teacher Yvone: Ibyo bigorana iyo ugitangira akazi kuko utaba umenyereye kubona umwana yituma cyangwa umwana afite ibimyira buri kanya, ariko iyo umaze kubimenyera, biba ari ibisanzwe ahubwo ugerageza kumubwira kugira ngo bitazongera kumubaho.
Intego: Mbese kwigisha mu bigo by’Abihaye Imana wowe hari icyo bigufasha bitandukanye n’ahandi?
Teacher Yvone: Kwigisha mu bigo by’Abihaye Imana, kuko muba munasenga bikongerera urukundo kuri ba bana.
Itandukaniro rya Rwanda Immanuel n’ahandi nabanje kwigisha nuko bo bibanda cyane no ku gusenga, aho bituma abakozi n’abayobozi bagira ibyo bahuriraho.
Ubu ushobora kubwira umuyobozi wawe ikibazo ufite, ukamwisanzuraho, bituma akazi kagenda neza kuko hari ahandi muba mwahuriye nko gusengana.
Intego: Ni iki kigushimisha mu buzima bwawe nka mwarimu?
Teacher Yvone: Nkanjye nishima iyo ndi kumwe n’abana tuganira duseka, kuko nta stress.
Intego: abantu bo hanze bo bagufata gute?
Teacher Yvone: Iyo mpuye n’ahantu bati Teacher umeze ute, mba numva nkomeye, cyangwa akana kakaza kiruka kaguteze amaboko ngo yambiiii, mu bantu hagati, ni ibintu bidutera ishema.
Rwose abantu bakwereka ko bakubashye kuko uri mwarimu, birashimisha.
Intego: Wumva uzakomeza kuba mwarimu ubuzima bwawe bwose cyangwa uzahindura?
Teacher Yvone: Numva ubuzima bwange bwazarangira ndi mwarimu, cyakora nabona ubushobozi nkazakomeza amashuri, ariko simpindure ibyo nkora, byo gukomeza kurera abana. Naho ntakigisha abana bato, ariko nkigisha abiga kwigisha abana bato.
Intego: Mbese ko ukiri muto, wumva inzozi zawe ari izihe:
Teacher Yvone: ikintu cya mbere nifuza nuko iri shuri ryazatera imbere, dore hari gardienne gusa ariko icyampa bakagira na primaire
Rero, nifuza ko iri shuri ryatera imbere cyane, abanyeshuri bagakura bubaha Imana, ishuri rikagera ku kigero aho n’imishahara y’abakozi yakiyongera ku barimu kuko riteye imbere n’abarimu ryabateza imbere.
Intego: Ni iki wasaba Leta, yakorera mwarimu ukurikije ibyo akora.
Teacher Yvone: Icyo nabwira abayobozi ni uko marimu akora cyane kandi akavunika, anafite inshingano zingana n’iz’ababyeyi, amafaranga babahemba yagakwiye kwiyongera, ndetse hakabaho n’agahimbazamusyi ka mwarimu mu rwego rwo kubashimisha.
Intego: Dusoza iki kiganiro gira ubutumwa uha abazasoma iyi nkuru:
Teacher Yvone: Inama mpa ababyeyi nuko bagira umuco wo kujyana abana bakiri bato ku ishuri kugira ngo bakurane ubumenyi, bagifite ubwonko bufata.
Byegeranyijwe na M.Louise Uwizeyimana


text:
Umuhanzi Ituze Nicole w’imyaka 22 , umaze kwigarurira imitima y’abakunda indirimbo zihimbaza Imana aravuga ko atewe ishema no gukora uyu murimo ahanini ngo agaterwa imbaraga no kuba umubyeyi umubyara yarasoreje urugendo rwe kuri iyi si mu murimo w’Imana.
Ituze Nicole, kuva yatangira kuririmbira Imana, amaze gushyira hanze indirimbo 3 arizo Mpisemo,Ndagushima na Tuza hakiyongeraho indi ndirimbo yise Inshuti nziza akaba yarayikoranye na Producer Kenny.
Mu kiganiro kihariye yahaye RWANDADAILY NEWS, Ituze Nicole avuga ko yumva atewe ishema no kuvuga ubutumwa abinyujije mu ndirimbo ariko cyane cyane ikimwongerera imbaraga ni se wari umuterankunga wa Choral Impuhwe yo ku Gisenyi witabye Imana azize impanuka ubwo iyi Choral yajyaga kuririmbira i Muhanga mu mwaka wa 2002.
Ituze ati:"Papa yitabye Imana ubwo choral Impuhwe yakoraga impanuka bagiye Mu ivugabutumwa i Gitarama."
Yongeraho ati:"Kuba yarasoreje urugendo rwe mu murimo w’Imana ni byo bintera imbaraga zo kuwukomeramo."
Nicole ituze ni Imfura mu bana b’iwabo akaba ari na we mukobwa wabavutsemo. Kuri ubu abana n’mubyeyi we kimwe n’abo bavukana mu karere Rubavu.
Mu minsi yashize aherutse kumurika igitabo yanditse gisoza amasomo ya Kaminuza aho yigaga muri IPRC y’Amajyaruguru.
Nicole yifuza ko abakunda ibihangano bye bamuba hafi no kumugira inama kugirango agere ku byo yiyemeje.
Amwe mu mafoto ye


text:
[wptab name=’Isomo: Abanyaroma 5′]
Isomo ryo mu ibaruwa Pawulo intumwa yandikiye Abanyaroma 5,5, 12.15b.17-19.20b-21
Bavandimwe, nk’uko icyaha cyadutse mu nsi gikuruwe n’umuntu umwe, kandi n’urupfu rukuruwe n’icyaha, bityo urupfu rucengera abantu bose, kuko bose bacumuye . . . Koko rero n’ubwo abenshi bapfuye bazize icyaha cy’umuntu umwe, ineza y’Imana n’ingabire y’ubuntu bw’umwe, Yezu Kristu, zasesekaye kuri benshi ku buryo busumbijeho. Niba koko urupfu rwaraganje rutewe n’umuntu umwe, rutewe n’icyaha cy’umuntu umwe, ku buryo busumbijeho abahabwa ineza n’ingabire zitabarika z’ubutungane, bazaganza mu bugingo babikesha umuntu umwe, Yezu Kristu. Bityo rero, nk’uko icyaha cy’umwe cyatumye abantu bose bacibwa, ni ko n’igikorwa cy’ubutungane bw’umuntu umwe kizatuma abantu bose bahabwa ubutungane butanga ubugingo. Koko rero, nk’uko ukutumvira k’umuntu umwe kwatumye benshi icyaha kibahama, ni ko n’ukumvira k’umwe kuzatuma benshi baba intungane. Ariko aho icyaha cyakwiriye, ineza yarushijeho kuhasendera kugira ngo, nk’uko icyaha cyari cyaraganje mu rupfu, n’ineza izaganze mu butungane butanga ubugingo bw’iteka muri Yezu Kristu umwami wacu.
[/wptab]
[wptab name=’Zaburi ya 39 (40)’]
Zaburi ya 39 (40), 7-8a, 8b-9, 10, 17
Ntiwifuje ibitambo cyangwa amaturo,
ahubwo wanzibuye amatwi ngo numve;
ntiwigombye igitambo gitwikwa cyangwa icy’impongano,
ni yo mpamvu navuze nti «Ngaha ndaje!
Mu muzingo w’igitabo handitswemo icyo unshakaho.
Mana yanjye, niyemeje gukora ibigushimisha,
maze amategeko yawe ajye ampora ku mutima!»
Namamaje ubutungane bwawe mu ikoraniro rigari;
ibyo usanzwe ubizi, Uhoraho,
sinigeze mbumba umunwa ngo nceceke.
Naho abagushakashaka bose nibahimbarwe bakwishimira!
Abakunda umukiro wawe nibavuge ubudahwema,
bati «Uhoraho ni igihangange!»
[/wptab]
[end_wptabset]


text:
Intare kuva kera hose yahoze ari ikimenyetso cyo gukomera, imbaraga n’ubugome.
Intare y’ingabo ikuze iba ipima uburebure buri hagati ya metero 1.8 na 2.1 mu gihe intare y’ingore ipima uburebure bwa metero 1.5, umurizo wayo ugapima metero 1 y’uburebure.
Intare y’ingabo ikuze ipima ibiro biri hagati ya 170 na 230, mu gihe intare y’ingore ikuze ipima ibiro biri hagati ya 120 na 180.
Intare ziba mu matsinda, itsinda riba rigizwe n’intare ziri hagati ya 4 na 37, ariko akenshi ziba zigera kuri 15, intare z’ingabo nizo zikora uburinzi, mu gihe intare z’ingore zijya guhiga, ariko nubwo ari zo zihiga, intare z’ingabo nizo zirya mbere.
Kuri ubu Intare zikaba zibangamiwe no gutakaza aho zitura, Intare zikaba zarashyizwe ku rutonde rutukura rw’ubwoko bwugarijwe bushobora kuzazima burundu kuko aho zisigaye ari hake cyane.
Urwo rutonde rwakozwe na IUCN (International Union for the Conservation of Nature).
Ubundi Intare zahoze ziboneka muri Afrika, Aziya n’Uburayi ariko ubu zisigaye muri Africa.
Kuri ubu ahandi hasigaye Intare muri Aziya ni muri parike y’igihugu cy’ubuhinde yitwa Sasan-Gir. Kugeza ubu, muri iyo parike harimo intare zigera kuri 350-400.
Intare ifite umwihariko wo kuba igira umutontomo (urusaku) rushobora kumvikana kugeza mu bilometero 5 uturutse aho iri.
Intare yiruka ku muvuduko wa 50 mph (miles per hour), bisobanura ngo yiruka kilometer 80.5 ku isaha (80.5km/h), hanyuma igasimbuka ahantu hareshya n’ibirenge 36 by’umuntu mukuru.
Ikintu gitangaje cyane ku ntare nuko nubwo bayita “umwami w’ishyamba,” mu by’ukuri yibera mu byatsi bigufi no mu bibaya, ahantu hatari amashyamba manini y’inzitane.
Iyi nkuru dukesha “Encyclopedia Britannica” ivuga ko, ikindi gitangaje cyane kurushaho ari uko kugirango umenye intare ishaje kurusha izindi, ubirebera ku bwoya bwayo buri ku gikanu (umugara). Kuko uko ubwo bwoya (umugara) bugenda burushaho kwijima nibyo bigaragaza ko iri gusaza.
Agatsintsino k’intare ntigakora hasi iyo iri kugenda, kandi nanone iyo zabonye umuhigo uhagije zishobora gusinzira amasaha ari hagati ya 21 na 22 ku munsi, zitarasubira guhiga.
Intare z’ingabo zikunda gutontoma iyo bwije cyangwa bwenda gucya, ikindi nanone nuko intare y’ingabo ikuze ishobora kurya ibiro 34 by’inyama.
Iyo kandi intare z’ingabo zishaka kubwira ngenzi zazo ko ziri aho hafi zikoresha inkari zigenda zinyanyagiza ku biti, cyangwa hasi aho zagiye zica.
Iyo intare ziri guhigira mu itsinda zigota inyamaswa impande zose kugeza ziyigezeho zikayica.
Ikindi nuko iyo zifashe inyamaswa, ziruma ijosi cyangwa igikanu kugeza ipfuye. Umwihariko w’intare iyo iri guhiga nuko irambirwa vuba.
Intare zitwita igihe kingana n’iminsi 108, kandi zonsa amezi 6 cyangwa 7. Ibyana by’intare ntibishobora kubasha kwibana bitarageza ku myaka 2.
Ibyana by’intare bitangira kwitabira guhiga nyuma y’amezi 11 bivutse. Intare itaba ku gasozi (iri muri Park) ishobora kumara igihe cy’imyaka 25 ikiriho, mu gihe intare yo ku gasozi itapfa kurenza imyaka iri hagati ya 8 na 10 ikiriho.


text: 3 “Nimutege amatwi ijambo Yehova abavugaho+ mwa Bisirayeli mwe, ijambo mvuga ku birebana n’ishyanga nakuye mu gihugu cya Egiputa+ nti2 ‘ni mwe gusa namenye+ mu miryango yose yo ku isi.+ Ni yo mpamvu nzabaryoza ibicumuro byanyu byose.+3 “‘Ese abantu babiri bajyana batasezeranye ngo bagire aho bahurira?+4 Ese intare yakwivugira mu ishyamba itabonye umuhigo?+ Ese intare y’umugara ikiri nto yatontomera mu isenga ryayo itagize icyo ifata?5 Ese inyoni yafatirwa mu mutego uri hasi ku butaka, itigeze itegwa?+ Ese umutego ushobora gushibuka nta cyo ufashe?6 Ese iyo ihembe rivugiye mu mugi, abantu ntibahinda umushyitsi?+ Ese iyo amakuba abaye mu mugi, si Yehova uba uyateje?7 Yehova Umwami w’Ikirenga ntazagira icyo akora atabanje guhishurira ibanga rye abagaragu be b’abahanuzi.+8 Intare nitontoma,+ ni nde utazagira ubwoba? Yehova Umwami w’Ikirenga navuga, ni nde utazahanura?’+9 “‘Nimubitangaze mu bihome byo muri Ashidodi no mu bihome byo muri Egiputa,+ muti “nimuteranire hamwe muhagurukire abo mu misozi y’i Samariya,+ murebe imivurungano iyirimo n’ibikorwa by’uburiganya biyikorerwamo.+10 Ntibamenye gukora ibikwiriye,”+ ni ko Yehova avuga, “bujuje ibihome byabo iminyago banyaze bakoresheje urugomo.”’+11 “Ni yo mpamvu Umwami w’Ikirenga Yehova avuga ati ‘hari umwanzi ugose iki gihugu+ kandi azacogoza imbaraga zanyu, ibihome byanyu bisahurwe.’+12 “Uku ni ko Yehova avuze ati ‘nk’uko umwungeri ashikuza amaguru abiri cyangwa agace k’ugutwi mu kanwa k’intare,+ ni ko n’Abisirayeli bicaye muri Samariya ku ntebe z’akataraboneka+ no ku mariri+ y’i Damasiko bazarokorwa.’13 “‘Nimutege amatwi kandi mutange ubuhamya+ mu nzu ya Yakobo,’ ni ko Yehova Umwami w’Ikirenga, Imana nyir’ingabo, avuga.14 ‘Kuko umunsi nzaryoza+ Abisirayeli ubwigomeke bwabo, nanone nzahana ibicaniro by’i Beteli;+ amahembe ya buri gicaniro azatemwa agwe hasi.+15 Nzasenya inzu yo mu gihe cy’imbeho+ n’inzu yo mu mpeshyi.’+“‘Amazu atatse amahembe y’inzovu azasenywa,+ kandi amazu menshi azarimburwa,’+ ni ko Yehova avuga.”


text:
Ishyo Arts Center igiye gutangiza uburyo bwihariye mu kwibuka Jenoside
Ubu buryo bwihariye mu kwibuka Jenoside ngo buzakoreshwa terefone igendanwa, aho umuntu azajya afata terefone ye agahamagara ku murongo Ishyo izashyiraho “hotline”, ubundi ugasiga ubutumwa bw’umunota umwe ku byo wibuka muri Jenoside.
Iki gikorwa kizatangirana n’ukwezi kwa 08/2015 kikageza mu kwezi kwa 11/2015, ngo ubu butumwa bukazashyirwa ahantu hamwe ubundi hakazakurikiraho igikorwa cyo kubuzengurutsa mu bice bitandukanye bukagera kuri buri wese.
Iyadede Sabrina, umukozi w’Ishyo ushinzwe iki gikorwa, avuga ko kwibuka Jenoside yakorewe Abatutsi, bigomba gukorwa mu buryo butandukanye kugira ngo ntizigere yibagirana.
Akomeza avuga ko ubu buryo bushya bwo kwibuka hakoreshejwe terefone ari uburyo abantu bazajya bibukamo ariko kandi bukanabasha kudaheranwa n’agahinda.
Ati “Urugero wenda umuntu witwa Sabrina, ashobora kuduhamagara ati ndibuka mukuru wanjye witwa Yvette Ingabire yajyaga akunda kurya amapera ayasize umunyu, bamwishe gutya”.
Iyadede akavuga ko bazagera igihe bakajya bazenguruka mu bice by’igihugu, aho bageze bagaha umwanya abantu bakumva bwa butumwa aho buba barakusanyirijwe, bityo ubwumvise na we bukagira icyo bumusigira, byashoboka na we agatanga ubundi butumwa bw’umunota umwe.
Ubuyobozi bw’ Ishyo Arts bugahamagarira buri wese kuzitabira iki cyo kwibuka amateka ya Jenoside hifashishijwe terefone igendanwa.
Ishyo Arts Center ni umuryango washinzwe mu mwaka wa 2007 n’abagore umunani biganjemo abahanzi , ahanini bafite intego zo guteza imbere impano z’abahanzi. Ukaba ukunze kwibanda ku bikorwa byo kwibuka Jenoside.
Eric Muvara
Ibitekerezo ( 1 )
reka reka!bishaka koroshya ibibazo niba badashoboye kwegera abarokotse ngo bumve ubuhamya bwabo,nibabireke.ni gute umuntu yavuga ibyamubayeho mu minsi irenga ijana m’umunota umwe?ubundise ko no mubapfobya jenoside higanjemo ababeshya ko barokotse jenoside wabikurikirana ukumva ari bamwe bavuga ko mu rwanda habaye double genocide,bazabwirwa n’iki niba uwibuka ari uwarokotse jenoside yakorewe abatutsi cg niba ari uyipfobya?jye ndabona ahubwo gupfobya bigiye guhabwa urubuga nimutitonda.n’uwo murongo simpamyako waboneka kuko abatifuza ko jenoside yibukwa bazajya bawuhurizaho bawuhamagara n’uwari ufite icyo yavuga awubure.ngaho nimugerageze muzambwira,.


text:
CG Gasana asanga icyavana mu bukene abo ayoboye ari uguhindura imyumvire
Yanditswe na Kayitare Jean Paul
Guverineri w’Intara y’Amajyepfo, CG Gasana Emmanuel yagaragaje icyatuma abaturage b’iyi ntara bava mu bukene, agaragaza ko icya mbere ari uguhindura imyumvire y’abaturage no kubegera bakaganirizwa uko bakora ubuhinzi n’ubworozi buteye imbere.
Intara y’Amajyepfo ituwe n’abaturage barenga miliyoni 2,6. Ingengo y’imari ikoreshwa buri mwaka muri iyi ntara ingana n’amafaranga y’u Rwanda miliyari 112.
Mu kiganiro kihariye Imvaho Nshya yagiranye n’umuyobozi w’Intara y’Amajyepfo, CG Gasana Emmanuel, yagarutse ku byo abona byakorwa kugira ngo abayituye batere imbere, cyane ko imibare y’Ikigo k’Igihugu k’Ibarurishamibare igaragaza ko iyi ntara ikennye.
CG Gasana avuga ko kugira iki kibazo gikemuke burundu, ingamba ikomeye cyane ari ukugera ku mudugudu kuko uretse komite y’abantu bane bawuyobora n’ibyiciro bitandukanye birimo abajyanama b’ubuzima, abajyanama b’ubuhinzi n’ubworozi n’abafashamyumvire mu byiciro binyuranye, ngo abayobozi babagezeho imyumvire y’abaturage yazamuka.
Akomeza avuga ko bahisemo imidugudu 101 mu mirenge 101, ni ukuvuga ko buri murenge ufite umudugudu umwe ugiye gukurikiranwa mu gihe gitoya kugira ngo n’indi midugudu irebereho, hanyuma imibare y’abakennye izamuke n’intara ige imbere mu iterambere.
Guverineri Gasana muri iki kiganiro yagaragaje ko Intara y’Amajyepfo yahisemo ahantu 6 hashorwamo imari nko mu bukerarugendo, kubyaza umusaruro ibiva mu butaka nk’amabuye y’agaciro n’ibumba, gutunganya ubuhinzi n’ubworozi ku buryo bwa kijyambere, gutanga serivisi nziza, akavuga ko ibyo ari ibintu babona abafatanyabikorwa b’intara bagiramo uruhare.
Ku rundi ruhande, Guverineri CG Gasana agaragaza uruhare rukenewe rw’abayobozi mu nzego z’ibanze mu kuvana abaturage mu bukene. Yagize ati “Natwe ubuyobozi uruhare rwacu ni ugukurikirana neza abaturage kugira ngo bagire imyumvire myiza, niba ari uguhinga bahinge byinshi byiza bizana umusaruro ujya ku isoko kugira ngo na bo babone inyungu ariko na bo bagire icyo bisagurira.”
Ikibazo gikomeye ni ukutegera abaturage
Kimwe mu bibazo iyi ntara y’amajyepfo ifite, Guverineri CG Gasana Emmanuel avuga ko ari ukutegera abaturage kugira ngo basobanurirwe ibishobora kubateza imbere mu rwego rwo kuzamura imyumvire yabo.
Ati “Mu isesengura ryange mbona ikibazo gikomeye cyane ari ukutegera abaturage. Mbona dukwiye kwegera abaturage cyane, tukabegera tukanabasobanurira, tukazamura imyumvire yabo kandi tukabereka ko bishoboka.
Reka ntange urugero, nka Gicumbi ntirusha inka nyinshi Akarere ka Nyaruguru kuko gafite inka ibihumbi 45, ariko ubonye umukamo w’amata muri Gicumbi usanga ari litiro zirenga ibihumbi 50 ku munsi ariko Nyaruguru nta mata ahari.”
Guverineri Gasana asobanura ko kuba mu Ntara y’Amajyepfo by’umwihariko mu karere ka Nyaruguru bimeze bityo, ngo nta myumvire yazamutse hejuru muri ubwo buryo by’umwihariko mu buhinzi n’ubworozi, ibyo bigatuma ababyumvise umusaruro w’ibyo bakora uri hejuru ariko ahandi ugasanga abana barwaye bwaki, bafite ikibazo k’imirire mibi, kugwingira n’ibindi.
Ingamba zihari mu kuzamura iterambere ry’abatuye intara y’amajyepfo, CG Gasana avuga ko ari ukuzamura imyumvire y’abaturage. Ati “Hari ikibazo cyo kubona amafaranga y’umusaruro ariko n’indyo nziza ishobora no gufasha n’abana ntibarware bwaki. Ni ugushaka uko twakwegera abaturage tukazamura imyumvire noneho bashobore gukora babyumva neza kandi bibagirire akamaro, ari ukuzamura umusaruro ushobora kujya ku isoko ari no kuzamura imibereho myiza yabo.”
Yerekana ko hari ibintu 10 byakwitabwaho Intara y’Amajyepfo yihaye byafasha mu guhindura imyumvire y’abaturage bikabafasha, akagaragaza ko bagiye kubikurikirana cyane ko biri no mu nkingi enye za Guverinoma. Guverineri CG Gasana avuga ko nibabyitaho bizahindura ubuzima bw’abaturage mu buryo bwiza kandi binabafashe gutera imbere nk’intara yose.
Bimwe mu byo Intara y’Amajyepfo yitayeho mu guhindura ubuzima bw’abayituye; ni ukwita ku murongo ngendarwaho wa politiki y’igihugu, kubaka ubushobozi hagamijwe guhanga imirimo mishya, kwita ku mitangire ya serivisi nziza, kwita ku mutekano, guteza imbere ibikorwa remezo, kuvugurura ubuhinzi, ubworozi n’ubucukuzi bw’amabuye y’agaciro bigakorwa mu buryo bugezweho, kwita ku bibazo bibangamira imibereho myiza y’abaturage, kwita ku mikoranire n’abafatanyabikorwa, kwita ku ikoreshwa ry’ikoranabuhanga no guhanga udushya hagamijwe impinduka mu iterambere.
Guverineri w’Intara y’Amajyepfo, CG Gasana Emmanuel, yagiye kuri uyu mwanya asimbuye Mureshyankwano Marie Rose.
Iyi ntara ifite ubuso bungana na km² 5,963, ikicaro cyayo giherereye mu karere ka Nyanza.
Ni intara ibarizwamo amashuri yisumbuye menshi ndetse na za kaminuza. Ifite imigi ibiri yatoranyijwe mu migi igomba kunganira Umujyi wa Kigali, iyo ni umujyi wa Muhanga n’uwa Huye.
Iyi ntara ifite uturere umunani, ari two Gisagara, Kamonyi, Muhanga, Nyamagabe, Nyanza, Nyaruguru, huye n’akarere ka Ruhango.


text:
Mu gihugu cy’Uburusiya umugore witwa Kristina Rei ufite imyaka 22, ngo afite intego yo gusa n’umwe mu bakinankuru (actrisse) ukina mu mafilimi y’ibishushanyo (cartoons cyangwa dessin animé) witwa Jessica Rabbit. Uyu mukobwa ngo kugira ngo agere kuri ubu bwiza bikaba byaramusabye guterwa inshinge zisaga 100! Ku myaka 17 gusa ni bwo yatewe umuti witwa silicone ku minwa ye. Nyuma akaba yarakomeje agaterwa izindi nshinge zisaga 100, amaze gutanga akayabo k’ibihumbi 4.500 by’ama euros (arasaga frw 3 700 000), ngo agere kuri ubwo bwiza butagereranywa.Ku bw’uyu mugore ngo ibyo akora yumva nta kibazo bimuteye, akaba agira ati " Mbona ndi mwiza cyane, kandi numva binshimishije. Inshuro nyinshi abantu bakunda kuntuka mu muhanda, bagatangarira ko mfite iminwa minini, ariko ndabireka. Jye sinzahinduka, ngomba gusa n’umukinnyi w’ibishushanyo bivuga (cartoon, dessin animé)».
Urebye inshinge yatewe wakeka ko uriya mugore ashobora kurekera aho kwiteza izindi ariko ngo abona "utunwa twe ari duto cyane ugereranyije n’uko abishaka ". Kristina Rei yagize ati: "Uwampa ubushobozi, nakongera agatuza kange (amabere), ndashaka guhindura uko izuru ryange riteye, ndetse n’amatwi nzayaconga ahagarare, mere nk’igini (vampire)”.